url: =Nashville Khualzinna ~ Dr. Ngul Khan Pau :: ZOMI DAILY\nposted on 28 May 2010 at 11:27 pm Lomkholna: Article, Ngulkhanpau\nTukum January kha in Sia Tual Khan Suan (Suanpi) in Nashville pan nitak khat phone tawh hong hopih a, “Zomi Christian Church makaihna tawh cialpi khat bawl ding ka khensat uh hi. Nang thugen dingin kong lunggulh uh a, nong hi thei diang hiam,” hong cih ciangin, “Thungetna tawh phawk ni, hong hanciam ning,” ka ci hi. A thulu dingin Mawhmaisakna cih a lunggulhna thu uh zong hong genpah hi. Nashville khuapi sungah Zomi inn 40-50 kikal pha dingin ki-um mawh a, milip 250-300 khawng mah pha dingin kituat hi.\nPasian hehpihna tawh April 1, 2010 zingsang tungin taxi tawh Los Angeles International airport lamah ka tai vingveng a, amun ka tun ciangin vanlengtual lut ding mi na tam mahmah a, na kigual zihziah uh hi. Lungsim thungetna nei in, “Topa, tuni ka vanleng hong lapsak in,” ka ci hi. Topa’n hong dawngin, boarding ticket leh security check ka zawh ciangin hun them khat om lai ahih manin starbuck coffee ka lei hi. Ka leng khiatna ding gate nambat 40 ka tun ciangin ka thungetna lawhcing lua, “Na vanleng nai nih sung zekai ding hi,” hong kici hi!\nNashville khuapi ka khatvei paina ding ahih manin a khuapi thu pawlkhat ka sim khol hi. Hih khuapi pen country music khuapi ahih manin ‘Music City’ci-in kithei a, mihing million 1.5 bang teng dingin kituat hi. Music khuapi kicih mah bangin Nashville airport i tun ciangin Elvis Presley, Johnny Cash, Jimi Hendrix leh a dang lasa siamte lasak na ging ziahziah hi. Industry, health care management leh college leh university hoih 20 khawng a omna khuapi ahi hi. A khuapi min masa Nashborough hi a, America suahtakna ding hanciam galkap General Francis Nash min kitapsak hi. 1779-1780 kum khawngin zong hih khuapi music tawh a minnei hi khin zo hi. Tuni dongin hih khuapi airport ah country music lasa mun nih mun thum khawngah om den hi. 1784 kumin khuapi min dingin Nashville ci-in kikhek kik hi. Al Gore leh Oprah Winfrey te’ tenna khuapi Nashville, “the friendliest city,” ci in zong a kithei khat ahi hi.\nZomi Christian Church (ZCC) ah Chairman Pa Pau Za Gen in airport ah hong muak a, “Sia aw, sun ann leh nitak ann nekkhop mai dingin koi laiah na pai nuam hiam?” hong cih ciangin, “Sen sai-ah (Chinese Buffet)” ka cipah lian hi. Duh bangbang lak theihna ah lungkimtan ka nek zawh uh ciangin ka zintunna ding Pa Sian Khan Pau (Paupu) te inn ah hong kha hi. Tua nitakin ZCC makaite tawh kimukhawm in holimna in hun ka zang thei uh hi. A zing ciangin a khatvei kikhopna nitak nai 7 panin kipan a, ka upmawh sangin kikhawm hong tamzaw hi. Phatna leh Biakna hunuk khempeuh Sia Pau Khan Lian in thalawptakin hong makaih ziahziah hi. Zogam a khanlawhna late i omna gam khempeuhah kisa koikoi ahih manin gam dang khua dang tawh kibang loin tha kingah mahmah hi. Tua nitakin Piancil (Genesis) 3:1-21 sung siksanin thu ka gen hi. Adam leh Evua in Eden huan sungah Pasian khe khap ging a zak uh ciangin kibu uh hi. Pasian khe khap ging zak ding kisapna leh mawh a pukna hangin siatna hong tung a, tua siatna sung panin Pasian hong tatkhiat kikna thu ka gen hi.\nApril 3, 2010 nitak lam nai thum panin hun kizang a, Late nambat 1 sung siksanin mi nuamsa leh mi gilo kikal thu kikupna ka nei uh hi. Tua laiah 1999 January ni khat ni zingsang Pasian in thu thum hong piak: Think Big (Thu lian thu gol ngaihsun ding), Pray Big (Pasian zah a lian thungetna nei ding), Expect Big (Lametna lian nei ding) cih thute ka gen hi. America, leitunga gam thupi penpen tung khinzo; ahih hang i thungaihsutte neu mahmah, i thungette zong Pasian zah a lian hiloin ei cia bek-a lian, i khasum zah bek-a lian thu kingen; i thunget limlim zong lim nget hetlo i hih manin i lametna zong neu mahmah ahihna thu ka genkhawm uh hi. Nitak ann biakinn mah ah ka ne uh hi. Pa Awn Suan Thang leh a zi Ciin San Cing te’n a tanu nihna uh Niang Sawm Hawm Cing min apna nei ahih manin tua nitak ann hong vak uh hi.\nTua nitakin Jesu Sisan Vangliatna tawh kisai Heb 9: 11-15 sung sik sanin hun ka zang leuleu uh hi. Pasian kiangah a ki-ap nuamte sapna na la,\n“Singlamteh kiang kong pai hi,\nTha leh zumlo mittawpi,\nNa dang bang mah keng lopi,\nHotkhiatna ka zong ding hi,”\ncih ka sak sungun Topa tungah ki-ap dingin u leh naute’n biakna tau lam hong manawh uh hi. Tua nitak ka ngaihsut kikkik ciangin D.L. Moody in Cambridge University ah thugenna a neih zawh ciangin sapna bawl a, mi za nih val hong ding uh hi. Ama’n tuate a muh ciangin, “Ka Pasian, hih bek adingin nungta ka hih leh zong phazo kicingzo hi,” a cih ka phawk hi.\nTua Zomite kikhopna biakinn New River Fellowship a lian mahmah biakinn khat ahi hi. Mi tampite’n i zak ngei ahi lasa siam leh la phuak siam Micheal W. Smith te biakinn ahi hi. Michael pen Grammy Award thumvei a ngah khin zo leh Dove Wards 34 vei a ngah khin zo Pasian mizat khat ahi hi. Ama lasak album million 13 kizuak khin zo a, ama lasak lak panin la 29 in nambat khatna ngah hi. Zomite, mite theih in bangmahlo ahih hangun Michael Smith tawh biakinn zangkhawm na hi gige uh hi.\nNipi nitak lam nai thum mah in hun zatna ah Late 32 sung siksanin Mawhna pulakna leh Pasian lamlahna thute ka kikum uh hi. Tua nitakin Mark 16:1-4 sung siksanin thu li (i) Itna lian (Aneu 1-2) (ii) Haksatna lian (Aneu 3-4) (iii) Zinpa leh Zindopa (Luke 24:28-32) (iv) Galte maiah ann nong lui (Late 23:5) ka gen hi. Tua zawh ciangin nekkhawm bawlna tawh kizom suakin nek khawm bawlna zawh ciangin thupha piakna tawh tutung cialpi hun ka zo uh hi.\nLungdam Thu: Nashville ka taam sung nek leh tak tawh hong vaak Sia Cin Za Suan te innkuan, Pa Pau Za Gen te innkuan, Sia Pau Khan Lian te innkuan, Sia Kam Kap te innkuan, Sia Michael Lian te innkuan, ka zintunna Paupu leh Nemboi te a kipan nekpih manlo ahih hangin nekpih taang ci-in sum leh pai hong pia Sia Tual Khan Suan te innkuan, Pa Khawm Khan Mang leh nu Zam Cing te innkuan, Pa Go Suan Mung te innkuan leh a dang amel uh ka theih hangin a min uh ka ciamteh theih lohte, na vekpi uh tungah lungdam thu kong puak hi. Topa Jesu in Matthai 10: 41-42 sungah hih bangin ci hi:\n41Pasian’ thugen ahihna hangin Pasian’ thugen mi a sangte in Pasian’ thugente’ thaman ngah ding a, mihoih hihna hangin mihoih a sang mite in mihoihte’ thaman ngah ding uh hi. 42Keima nungzui mi a neupen khat nangawn, keima nungzui ahihna hangin tuivot hai khat bek a suahte nangawn in pelloin thaman a ngah ding lamtak phawk un,” ci-in a vaikhak hi.\nTopa in minthanna vangliatna tang tawntung hen.\nJ.M Ngul Khan Pau\n(April 1-5, 2010)\nPrevious: Bonn Museum hawhna (1) ~ CS Khai\nNext: Bonn Museum hawhna (2) ~ CS Khai\nNa it na Zi tawh


timestamp: atn

url: =Web 2.0 Khanghun ah Minam Kilamna. Agelh - Pau Sian Lian - Laibu Saal\nHome > Thuluui/Articles > Web 2.0 Khanghun ah Minam Kilamna. Agelh - Pau Sian Lian\nWeb 2.0 Khanghun ah Minam Kilamna. Agelh - Pau Sian Lian\nWeb 2.0 Khanghun ah Minam Kilamna.\nAgelh - Pau Sian Lian\nLeitung mite nunna huangdan le a huntawh kituakin min tuamtuam kivawh a, kum zalom 21 a hihleh setkhuak pilna hun (IT age, Digital age) in ki ciamteh hi. Setkhuak pilna lak-ah setkhuak zang-a thukizakna, kizopna (online industry, social network, online media, social media, digital media) lamte khauh pai diakhi. 2004 kum in leitung bup media lam ah madawk diak Tim O Reily in Web 2.0 cih kammal hong minthang sak mahmah hi. Web 2.0 cihteh setvan thak min hilo-in IT lam-ah mipi nundan kikhel zia genna ahihi. Web 1.0 khangte hun lai ahihleh website, blog tuamtuam ah lai kigelhte mipite-in sim, cihciang ahihi. Ahi zongin tun web 2.0 khang hunteh mikhem peuhin online tung-ah suak tatak-in laigelh, thusung, kikum, kiho, thu kihawmsawn, khat-le-khat kidawng thei ta ahih man-in kum 2000 khitlam a online zangte pen Web 2.0 khang ah nungta te in ki ciamteh tahi.\nWeb 2.0 khang cihzah khop ding mahin tangpi kizopna (social network) zatna pen kinawh zaw, tangzai zaw, khang zaw, khauhpai zaw le huzap zo zaw semsem ta hi. 2004 kumin a kiphuan khia Facebook bangpen 2016 teh a zang bekbek mi 1.65 billion omta hi. Tua na ngawn leitung bup-a mitam pen gam ahi China ah a kumpi-in lutsak lo hilai-in a phal hizenleh leitung bup in facebook zang phial thei dinghi. Tangpi thu kizakna minthang dangkhat ahi Twitter acih zong om-a Twitter a zang bekbek million 300 val ahih manin US gammi phazah tawh kikim cihtheih hi. Tua-ahih man-in social network huhau in piang kikhelkna leitung ah hong tam mahmah tahi. Press media lam thanem-in digital media khauhpai semsem ahih manin journalist te tampi-in nasep suplawh uhhi. UK ah 2001 – 2010, US ah 2006-2013 kikal sung journalist 1/3 in nasep suplawh uhhi.\nSocial media pen deihna tuamtuam tekin kizang hi. Biakna lampan bang cile hang Pasian zat minthang Reinhard Bonnke in Facebook pen leitung mun tuamtuam a omte kiang Pasian thu ka tangko nading ka pulpit khathi, cikik bilbel hi. A diakdiak in politic lamte-in zong social network tuamtuam tungpan mipite zolin kizopna-in nei uhhi. America president a kipan Myanmar president zum cihte in gam vai thu-le-la khat peuhpeuh zaksak nading social network limzat mahmah ta uhhi.\nTu tadih thuthang khat gen lehang, July 2, 2016 Australia-ah kiteelna om-a prime minister pa Malcolm Turnbull in mipite zol nading in a thusun khat-in gam sung-a kumtam khangham sate phone nei-in online zattheih nading ka pantah ding-a tua ading $ 50 million ka zang dinghi, ci lianghi. Adang thuthang khat-in Turkey thuneihna ki buluah na hi-a July 15, 2016 ni-in Turkey ah galkap pawlkhatte’n president pa thuneihna suhsawm uhhi. Tua galkap te-in mipi thukizakna facebook, youtube, twitter te hanciamin khak tase mahleh khakcip zolo uh a, president pa-in social mediate le iphone ah kithuah Facetime pan-in mipite hopih, thugen, hanthawn zo ahih manin mipite panpihna tawh a kumpi hihna kemsuak zo suak ahihi.\nA lauhuai simsim thukhat in social media pan thuman le zuauthu khahsawnna in kizang khawm theihi. Thuman tawh kibang mahmah thuzuau tamta hi. British gam European Union pan a pusuah ding Brexit lai-un hih vai kilang mahmah hi. Mipil minthang tampite-in EU pan pusuah na hangin hamsiatna tamzaw dinghi cih social media tungpan tam veipi pulak mah tase le uh mipite-in tua thutak(facts) te sang lungsim lawp theihtheihna(emotion) bulphuh uh a kigelh te pakta zawin, a tawpna-ah EU pan pusuah ding lamte in zo zaw mawk uhhi. Tua pusuah ding thukim khitphet teh “EU cih in banghiam?”, “EU pan pusuak leng bang kituak ding?” cihte nungkan kiksan in kisik kik san uhhi.\nTua tungtang a kipan “facts don’t work” cih kammal lang mahmah hi. UK pan pusuah ding zotna-ah mapang pi Arron Banks in, EU ah kihel huaina thutak(facts) tampi om mah naven ahi zongin meetang khiat ni taktak teh mipite’n a mau lungsim lawngkha(emotion) dandan in khensat lel dinguh ahih lam ka theihsa hi, na cihi. Tu laitak Muslim biakna luanglet ngongtat (ISIS) tebang mite linglawngsakna le amau nungzui khop nading in dingin media zatsiam mahmah kipawlna in ki ciamteh ahihi.\nLeitung bup-ah lungpho na kineih teh zong social media in peipuang zo mahmah hi. Arab gam lam-a kumpi teng a puksak zo Arab Spring a kipan Hong Kong a Umbrella Revolution, Malaysia a Bersih 4 cihte ah social network in tampi mah toknawi zohi. Tua bang kawmkal mahin Francis Fukuyama in, digital hun a khangkhia khangthak te-in ki-ukna hoihlo te khaktan, langpan(rebel) in phukhia zo tase leh hunsau kikhom kikhelna taktak neihzawh nading le gam hoihzaw in lambeh na-ah a tawpdong masuan ding lam ah thanem mahmah thei ahih manin tua vai tu laitak politic ah lauhuai simsim thukhat hi, na ci ngeihi. Online le social networkte tungpan mipite kiang thusung, satsuah, lungsim so sak, thapia-in makai hoihlo, kumpi gina lote hemkhia zo mah tase leh tuateng omnawn loh uhteh hunsau gam kilam kik na ading kiging theikhol tawm mahmah hi.\n2011 kum a kipan a piangkhia Arab Spring hangin Arab gam te lakpan gam (8) bangah makai kumpi kikhelna hong piang ekhi. Tua hun sungin Egypt gam-ah kumpi kikhelna pian nading Wael Ghonim zong makai khatin na kihelhi. Tua vai ama thugente pawlkhat lungngaih huai kasa mahmah hi. Amah pen ama hontawm facebook page pan-in Egypt gammite hanthawn in Egypt kumpi lui Hosni Mubarak a thuneihna pan hemkhia-a gilbem puakzo khat hihi. Ahi zongin Mubarak a kiat zenzen khit hangin Egypt gam hoihpah zanzan sam lo-a amah sang a sia zawphial kumpi thak hong dawkliang hi. Egypt gam-ah minam, biakna le kipawlna tuamtuam kikal kilangpanna hong uang zaw mawkhi. Tuabang thute kum 5 bang a tuah dikdek khitteh Wael Ghonim in gam vai-ah social media zatsiam nading tawh kisai a muhnate a nuai-a bangin sungkhia hi. Social media tawh kisai in:\n1. Eite in thutak le kamdawn thuzuau(rumour) ih khen thei keihi. Mimal khatpeuh ko nop man-a kigelh thu zuaute ih um pahpah kha-a tua zuauthu mah mi tul tampi sim dingin ih khahsawn hi.\n2. Ei gen tawh kibang gente bek ih pakta a tuate bektawh ih kizom, kihuai nuam sehi. Ei ngaihsutna tawh kibanglo midangte ngaihsut na tuamtuamte ki khak(mute), kipeel(unfollow) le ki suphiat(block) thei ta sawnsawn lai ahih manin eitawh ih ki thutuah pihte behtawh ih ki thuza hi.\n3. Online thu kikupnate pen tam veipi a uangtat lungso mihon(mobs) kisuak kha pahpah hi.\n4. Ih ngaihsutna te khel ding hamsa mahmah hi. Leitung vai tawh kisai telhak mahmah thu lianpite telcian lo pi-in ih kum pahpah a, online thukizakna lah manlang in lem mahmah ta sawnsawn ahih manin teltum mello-in ih upmawh ciak(comment) ziauziau theihi. Tuate pen en ih mangngilh phial zongin online ah na om suakhi. Ih khialh lam hong theisak thu man taktak te ih nung muh zongin a khial ih ngaihsut masak pen khel kikding ih lawp khol keihi.\n5. A thupi mahmah khat in tu laitak ih zatzat online social media te’ design en lehang, kizopna(engage) taktak sang thu zaksakna(broadcast), thu kikup nawina (discussion) sang ngaihsut na lahna(posts), thugil kihopsawnna(deep conversation) sang mawk ciakna(shallow comments) te thapia zaw dingin kibawl online media hi gige mawkhi. Tua ahih manin mihing te sungah khat-le-khat kihona sang midang-te khat-khit-khat tungah thugenna hong khauhpai zawhi.\nHih a tunga thute pen Egypt gam a kumpi gilo mahmah khat a hemkhia zo te lak-ah makai khatin kihel pa gen hi-a, ei Zomi te ading zong pilna lakhuai kasa hi. Zomite sung-ah tangpi thu kizakna lam hong hat mahmah ta-a email group (Zonet…) cih a kipan facebook group tampi ih phuang zuahzuah-a member bang tul tampi pha venvan tahi. Tuate sung-ah bang thugilte gen, kikum ih hiam? Lungsim khak/kihong sa in thu ihkum hiam?, Thu khatpeuh ih kupma khatvei bek ih ngaihsun kik mah hiam? Thu-le-la khat peuh ih gelhma tua tawh kisai in thu cingin ih kan mah hiam? Thu thang khatpeuh thuzung kician takpi mahhiam(source, reference) cihte ih encian masa hiam? Makai khatpeuh mimal vai hazat man-in a kiphuahsak thu zuauthute man/manlo telcian lo-in midangte ih hawmsawn kha hiam?, cihte ngaihsut huai mahmah hi.\nTu ciangciang online tungpan Zomi makai zahtak huai tampi-in ko le gensiat thuak khin dikdek uhhi. Muhna kibang lote, kibang lo hilel ding-a ko dikdek kilawm lohi. Thu-le-la kician theilo-a ih telkhialh zong tam theihi. Thu-le-la kician taktawh kuppih na sang tel tum mel omlo-a mimal, kipawlna, nasep le vai khatpeuh pum gensiat ding lam kilawp zawleh kilawmhi. Minam dangte a kha theithei-in ko semsem lehang ei minam a it semsem, a tawisang semsem a ki sakha zong om hihang. Minam, biakna le ngeinate thapia-in ki-it semsem, kizom semsem, ki thutuak semsem, thakhauh semsem nading in social networkte zatsiam huaihi. Zomi sung bek tham lo Myanmar politic thu lam-ah zong kidop huai a patauh huai simsim tam mahmah hi.\nMyanmar politic lamah thuneihna a pumdeih mi gilo tampi te-in minam tuamtuam te kihua sak, biakna khat-le-khat sutuah in gambup a buaisak nuam pha mahmah uhhi. Amau pen minam le biaknate khat le khat kiko(hate speech), kihua in kido kithah ding a utte uh hi-a, tam veipi hanciam khin in tam veipi mah gualzo khin mawk uhhi. Khawl pak hetlo ding uhhi. Amau pen online tungpan mipi khem, toknawi gawpding, zuauthu tawh lungsim sosak gawp theihna nading thukhel tampi phuak thei ding-a ki pantah(train)te hi-a kipawlna tuamtuam ah a honhon in ki thehthang uhhi. Photoshop tawh kibawl zuau lim (fake photo), bawltawm video tampi te hawm thei uhhi. Tuate khemsa in ih omloh ding kidop huaihi. Banghang hiam cihleh social media tawh zong gam khat ki-ukna nawngkai sakin, gamkhat na ngawn suksiat theihhun, web 2.0 hun ahihi.\nWael Ghonim in a thugen a zopna-ah, “Tu laitak bang social media tungah lai ih gelhteh thumuh dan toi simsim sak-in, kha ekek pian in midangte ko-in, gitloh vai le thuduh vai takin laigelh lehang mi tamin ki munuam, ki simnuam zaw thei lai sehi. Tangpi khantohna nading ih lunggulh taktak leh mimal ngaihsut te pulak kawikawi na sang thu kikupkhopna, kikup nawina, ngaihsutna kihopsawnna lam thapiak huai mahmah hi.”, na cihi.\nTu laitak leitun bup pan mi 1/3 in internet zang ta uh-a a dang 2/3 te-in zong internet hong nawhzat mahmah tading uhhi. Zomite sung-ah zong Tedim, Tonzang khuatawng dong nangawn ah a sawtlo-in internet hong tung lel ding-a kinawh semsem, hat semsem, tawmman zaw semsem lei dinghi. Social media zatna hangin thu kician theihna na khangsak ni. Thuman ngaihsut theihna hatsak ni. Pilvang takin thu kikupnate thapia ni. Ki-it ki thutuah nate bulphuh ni.\nHow technology disrupted the truth by Katharine Viner\nLet’s design social media that drives real change by Wael Ghonim\nItem Reviewed: Web 2.0 Khanghun ah Minam Kilamna. Agelh - Pau Sian Lian Description: Rating: 5 Reviewed By: Cinpu Zomi


url: =Vondeih Kep Ding – 81 (Dimno’ Pa) :: ZOMI DAILY\nposted on 7 December 2016 at 7:16 am UTC+9:30 Lomkholna: Article, Paukhankap\nIh theih sa mah bangin mi pawlkhat te a sih ciangin ki-it kingai lai-in pammaih kisa-a hong nuntakpih lai leh ki-ut mahmah in, pawlkhat te leuleu damlai gigu na pi, si mai leh ki-ut mawk hi. Pawlkhat te ciang a sih khit hang athu kigengen lai-in ki phawkphawk lai-a, pawl khat te damlai napi kua mahmah in thei kha hetlo-in, aom ahih lam zong phawk in ki neilo liang hi.\nLeitung galpi khatna ma, tuma kum (100) vallai deuh zingsang khat, mipa khat in newspapers hong sim leh misite’ min kigelhna ah ama min akigelh na thu hong simkha dihdih hi. News gelhte-in a sanggam pa a si pen, amah a si sakha in,‘He was the merchant of death’ ci-in gelh liang uhi. Tua news simpa pen Alfred Nobel hi-in, na hoih sem kisa, na manpha mukhia kisa-in amah leh amah lungnuam tak in aom laitak, hih cih bangin mi-in gensia in amah amuhdan thu hong sim khak ciangin a lungsim hong nop thei nawn lo-in thu (2) hong phawk kha hi.\nKhatna ah :- Si khin leng keipen hih ci bang danin hong kiphawk ding cih leh\nNihna ah :- Mite in hih bangdan in a phawk ding pen utlo hi.\nTua zawh asawtlo-in aneih alamteng tawh leitung hoihzawk na dingin asem abawl, atungtuang zaw deuh mipil te pahtawina piak theih dingin geelna hong nei-a, tu in kumsim in akipia zelzel Nobel Prize i cihcih pen hong hi hi.\nA sihzawh sawt mahmah na pi-in tuni dong mah kigengen, kiphawk phawk lai-a, ama lunggulh dan mah in mi tampi sihna dingin a bawlpa, tualthat pa cihdan in kiphawk nawnlo hi.\nHong nuntak pih nawnlo hita se mah leh leitung in a mangngilh theih mahmah loh mi pawlkhat te pen mi hau penpen te na hi hetlo hi. Mi pil penpen te zong na hilo-a, mi lawhcing penpen te zong na hituan hilo hi. Inn hoih penpen anei te zong na hilo-in, mawtaw hoih penpen tung ah atuang te zong na hituan lo hi.\nTuadan in ka lungngaih ciangin leitung panin i paikhak hun ciangin mite-in koidan in hong gen in, koidan in hong phawk tam? Ahoih in hong ciamteh tam ahih kei leh a sia in hong ciamteh tam, ci-in ngaihsun sun ing.\nTawngno aw, Sai in zong a sih ciangin a hapaak hong nusiat buang hiven, ei pata in zong leitung panin i paikhiat ciangin na manpha khat beek leitung ading in nusiat zo leng, cih lunggulh veng aw!\nPrevious: Bethlehem Khua lam zuanin ~ T. Sawm Lian\nNext: US in Japan te tui a tumtheilo vanleng puakna kisam ~ TK Lian


url: =Australia gamsung aom Airport te ah Security Check ki limbawl mahmahding ~ ZD :: ZOMI DAILY\nposted on 31 March 2017 at 10:23 pm Lomkholna: Australia, News, Sawltak, World\nMiddle East gamsung aom Airports te panin Australia gamsung alut vanlengte Australia gamsung atun ciangin Security Check ki limbawl mahmahding cih Australia kumpi thunei te’n tuni Friday (Mar 31) ni in genkhia uhhi.\nUS leh Britain gam te’nzong Middle East leh North Africa gampanin amau gamsung ah alutding vanleng tepen Security Checks limbawl mahmah uhhi. Bekthamlo in vanleng sungah Laptop Computer, Tablet Computers cihte zong zatkhuan pialo uhhi. Terror Attack aomding patau uh ahih manin, vanleng sungah Mobile Phone sangin agolzaw Electronic Devices khatpeuhpeuh zat aphallo uh ahihi.\nAustralia kumpi in ahihleh Laptop leh Tablet cihte khakcipding genkhiatna omlianlo a, ahi zongin muanmawh aomdiak Passengers leh amau ii Luggage tepen apuakkhamthei aomhiam cih Explovise Detection Screening bawlding uh cihi.\nAdiakdiak in Doha, Abu Dhabi, Dubai cihbang Airports panin Australia gamsung alutding vanleng te ah apuakkhamthei hiamvan aomhiam cih sitcianna kineiding hi ci’n Australia Transport Minister Darren Chester in Statement ah genkhia hi.\nTulaitak hunlian in vanleng sungah Electronic Devices tuate zangtheiloding cih khamcipna bel tuciangciang omlian nailo hi.\nSecurity Check limtak abawlding lakah Qantas Airways, Etihad Airways, Emirates, Qatar Airways cihte kihelding kici hi.\nAdiakdiak in Australia gamsung ah Direct in alutding Doha, Abu Dhabi, Dubai panin vanlengte pen limsit phadiakding uhhi.\nHihbang in Security Check alimbawl sawmna pen Australia gam lauthawng sakna Threat cihbang aom hilo in, gamsung abit nadingin ki dalkholhna leh Airlines te Protocols thak azatding uh deihna hizaw ci’n Darren Chester in genkhia hi.\nUS kumpi in akhakcip “Ban” abawl Airlines pen akigawm in Airlines 9 hi a, agam in hileh Turkey, Morocco, Jordan, Egypt, the United Arab Emirates, Qatar, Saudi Arabia Kuwait cihteng ahihi.\nAlso read: Australia, Melbourne ah vanleng khat Shopping Mall tungah kia, mi 5 si ~ ZD\nBritish kumpi in akhakcip “Ban” abawl pen agam in Egypt, Turkey, Jordan, Saudi Arabia, Tunisia, Lebanon cih gamteng ahihi. ZD Sawltak #zomidaily\nPrevious: Malaysia, Penang ah naungek asuakcil khat kipai leuleu ~ ZD\nNext: IS galkap tumding in akuansawm US gammi khat North Carolina ah kiman ~ ZD\nUS gamsung aom Telecom Company golpinih ahi T-Mobile leh Sprint te kigawmding


url: =Na gualzawhna bangtawh teh na hiam? :: ZOMI DAILY\nNa gualzawhna bangtawh teh na hiam?\nposted on 31 May 2019 at 3:08 pm Lomkholna: News\nLai simtheilo lai at theilo nasem mi khat thu a hihi. Hih mipa in kum 60 a phakdong thatangsan in na a sem a hihi. A tha zongh kiamsemsem ta hi. Ni khatni ciangin a kum kituatna a manloh lam hoihtak in hong kilak tel aa a ki ngaihsutna sangin kum 10 a moi zaw na hi gige hi. Tua nipan kipan tua mipa hong moisuah zawpah hi.\nA gamtatna hong kilamdang aa a mahmah a moizaw in hong kingaihsun pah hi. Ni dang aa ‘tawlsing’ ci aa a septe khawlse lo tawlse lo in ni thapai semsuak zo ta hi. Hong hatkik in hong kilamdang mahmah hi. Hih mipa tungah nalamdang a pianghilo hi.\nTuabang a hihna pen kum 60 ka phakciangin midangte mahbangin tawlding, hatlo ding cihthu a sunglam (sunglam mi) ah a koihkhitsa thu a hihman a hihi.\nKum 30 pha khin na pi aa a neulai mahbangin a mit thahatlai mitam pi na muding hi. A kum ki kim aa mit thahat lai te in a mauleh a mau moi kisa lai hi. Khangno kisa lai aa kawngnat ding leh sam kan ding ngaihsut in a neih ngei loh man a hihi. Tua mahbangin mi pawlkhat te in kisap khat a nei, a cidam pha nawnlo in ki ngaihsun uh hi.\nA mauleh a mau hoih a kisa zolo mi tampi om hi. ‘Mi honlak ah zumhuai lel ing, ka thadah’ ci uh hi. Tuapen na sunglam pan in nanglenang hoih kisa nawnlo cihna a hihi. Tua hangin mi dangte lak ah na ngamtatdan hoih na sa thei kei aa nangnguak in a om nuamzaw na hihi.\nA hihhangin na sunglam pan in hihbang pianzia te na ki laih sak nuam hi. Tua hileh nanglenang hoih na kisa thei pah dingaa midangte deih in midangte tawh hunnuam na zanghkhawm thei ding uh hi. Siamsin Library\nPrevious: Jack Ma thugen khangnote ading\nNext: Mehteh mehgah tuamtuam nekna a thupina\nSuahtakna Zangkhiallo Ding ~ Hau Za Cin\nUS, Hawaii meimual puakkhapna hangin inn 26 val siakhinta\nZogam khantoh niciang a ding etkholhna ~ Deih Tung\nA theihhuai upna laang (No. 6) ~ Langh Khan Mung


url: =ITNA SUNGAH PILNA. Agelh ~ Niang Lam Hau - Laibu Saal\nHome > Thuluui/Articles > ITNA SUNGAH PILNA. Agelh ~ Niang Lam Hau\nITNA SUNGAH PILNA. Agelh ~ Niang Lam Hau\nITNA SUNGAH PILNA.\nAgelh ~ Niang Lam Hau\nKaneulai aa kipan ka mangngilh theihloh ka lungsim hong phawngkhaden la-ngaih mahmah khat pen banghiam cihleh “It lehang amel ahoih, mudah leng amel asia; phal lehang piak ding om a, phalkei leng piak ding omlo; painuam leng naicik hi a, ut keileng lah gamlapi; ki-itna in khum pen a, muhdahna in kha in kha” cih ahi hi. Hih la in Zomite nuntakziateng hong bullot kasa a, Itna neitaktak peuh lehang i melte hoihsemsem in, i nuntakziate khuaizu bangin khum-semsem ding ahihlam hong phawkpha semsem sak hi. Tua ahih manin “Itna sungah Pilna” cih thulu hong sungkhia ka hi hi.\nPilna cihthu i gen ciangin namtampi om ding hi. Pianpih pilna, Sintawm pilna cih bangin namtuamtuam om hi. Ahizongin hih thulu sungah ka bulgennop pen in, ITNA tawh kizom pilna a gennuam ka hi hi. Itna tawh kizom pilna aom mah bangin, itna tawh kizomlo pilna zong na om ahihna thu a kibulkupnuam i hi hi.\nItna Tawh Kizom Pilna:\nZomite’ tangthu sung i ettak ciangin itna tawh kizom pilna tampi i muthei hi. I pu i pate leitung pilna sangpipi na neilo uh hi. Ahizongin nopna dahna-ah, thu leh la khat peuhpeuh a vaihawm uh ciangin Itna bulphuh in na vaihawm uh ahih manin tua sungah pilna tampi na kihel mawk hi. Zu-ahawm sa-ahawm uh ciangin na mawkhawmlo uh hi. Itna bulphuh in pilna tawh nahawm uh hi. I paunak leh i la-kamte i ettak ciangin pilna vive na himawk hi. Hih thute i et ciangin Zomite pen Itna bulphuh in pilnanei minam i hihna kilang hi. Itna tawh kizom pilna anei minam i hi hi.\nItna Tawh A Kizomlo Pilna\nTuhun ciangin leitungah pilna siamna khangto tektek a, mite ni leh kha, aksite tung nangawnah khualvazinta uh hi. Khantohna nasia mahmah napi-in gal leh sa tamsemsem a, buaina ani ani in khangsemsem hi. Mite in pilna neilomaw cileng, pillua kisa-in, a khengval nahizawsop hi. Banghangin leitungah mipil tamsemsem a, kikhualna tawmsemsem hiam ci-in i ngaihsuttak ciangin, itna tawh kizomlo pilna ahih man ahi hi. Tua pilna in angsung pilna, huaiham pilna, guktaak pilna, cihte pawl ahih man ahi hi. Itna tawh kizomlo pilna khangsemsem leh I leitung nuntakna dahhuai semsem ding a, vangam maleepna mun hilo-in hellgam maleepna gam hong suak ding hi.\nZopil Lia Leh Taang\nI pu i pa te’n Itna bulphuh in na nungta uh ahih manin, khatlekhat tungah citakin, thuman uh a, thulela tawh na nungta uh hi. Tua ahih manin i minam kiciaptehna dingin “Vaphual” lim nateel uh hi. Vaphual pen a melhoihna hang, a thahatna hang hilo in, “Nupa” thu-ah Itna tawh citakin a nungta vasanam ahih manin, Zomite kiciaptehna dingin a nateel uh ahi hi. Tua mah bangin “nupa” thu-ah citakin ki-it mahmah uh a, teekkun vuaikun in kitulpih uh hi. Cihtakna tawh ki-it uh ahih manin nupa kikalah haigamtatna cihbang omloin, pilgamtatna tawh nungta uh hi. Tua in itna sungah pilnalianpen pen ahi hi.\nTuhun khangnote i nuntakzia ki-enkikdih ni. Leitung pilna degree tampipi i ngah a, tuate pilna taktak mah ahi hiam? Nupa thu ah i citak hiam? Nungakte in i lawmngaih tangvalpa tungah i citak i thuman hiam? Tangvalte in i lawmngaih nungaknu tungah thu manin i citak hiam? Ipu i pate Christian zong hilo napi, Christian nuntaakzia tampi na neikhin uh a, Itna bulphuh in na nungta uh ahih manin nuntakna sungah pilna tampi tawh na nungta uh hi. Zomi Christian lia leh taang te i pilna i siamna khempeuh pen Itna tawh kizom pilna ahihna dingin hanciam ciat ni. Tua hileh Zopil lia leh taang te hithei pan ding hihang.\nGamdang ah sangkah in ka omtak ciangin namdang nupate kihozia leh kimakaihzia tampi ka mukhia a, amaute ki-itzia ka muh ciangin noptuak kasa mahmah a, ettehhuai kasa hi. A paina peuh uh ah kikhawlin kizuihialhial uh a, Nupa kitengkhinsa hinapi-in lawm kingaicil mah bang hialhiallai uh hi. Nopna-dahna-ah a nupa un paikawm uh a, khatguak tangpai vauvau cihbang omkhollo hi. Tua bangin paina ding munkhat peuhpeuh aom ciangin zong a nupa un keitawh kisaikei hong zuidahning ci-in kinialnialselo uh hi. Khatlekhat thu kimang diamdiam uh a, paikhawm liailiai uh hi. Market/Mall i pai ciangin a zi/a pasal khat peuhpeuh i muh aleh a khatzong agei-ah na om hamtang hi. Tua bangin nuntak hunnuam zangkhawm hialhial uh hi.\nKhai leh! Zomi “Nupa”te nuntaakzia enkikdih ni. Nungak tangval hun lai-in guahzu meikai nuai-ah, asuk ato-ah kizuizui napi-in, kiteenkhitteh a kimidang hopahte i hikha hiam? I kiteenkhitteh i nungak i tangval laimah bangin kikhawlhialhial leng khialhna om ding maw? Pawlkhatte leuleu a nungak a tangval laimah in zong a ngaih taktakte kawingamlo, a ngaihkhollohteng bankawikawi, Zo ngeina cipongmawk hihang. Tua bangdan ngeina cihcih dinghun zong hi kasa nawnkei hi. Tua ahih manin Nupa kikalah Itna sungah pilna bucing hong om theihna dingin i nungak i tangval laimah in, i it i ngaihte mah tawh kikhawlin, i kiteenkhit ciangin zong i nungak i tangval laimah bangin, guahzu-meikainuai mahah, asuk-ato mahah kikhawlin, i kizuihliailiai ding pen thupi kasa mahmah hi. Tua pen i Christain nuntakzia zong hong hiding hi.\nNupa kizopna leh kihozia, itna kilah cihte pen nakpitakin thupi kasa mahmah hi. Hih thu ah numeite’ dinmun a thupi’zia bulphuh in lungngaikhawm ding hihang. Leitungah thuthuk ngaihsun pilna neite’n, “Leitungah numei om kei leh kahna le hagawina om ding hi” ciin na gen uh hi. Man kasa mahmah hi. Innkuan sungah i Pate a ci uh naleh Nu aw…Nu …aw..mah cilai veve uh hi. Tua bekthamloin i Nu te vakpakna khat neileh uh zong, i omdannuamlo a, kikhuadakdak hi. Pate bangin na Nu-uh koi ah pai hiam cihamtangse hi. H. Benson in “Leitung a galkap hangsan te sangin ‘NU HOIH’ manpha zaw hi” ci hi. Lai Siangtho sungah zong Numei thupi’ na nalim gen mahmah hi. Pasal pil cihthu kigenlo a, Numeipil in cihthu kilimgen mahmah mawk hi. Tua ahih manin Ei numeite leitung pilna sangpipi, degree tampipi neitase keilengzong, Itna bulphuh in pilna i neih ding thupi hi. Tua pilna in bang hiam “Pasian kihtakna in Pilna kipatna hi”. Nupate in Pasian kihtakna in, Itna tawh kizom pilna i neihzawh ciatna dingin hanciam ding hihang. Tua in Christian innkuannuam hong piangsak ding hi.\nPhilippines ah Union Theological Seminary D.Min coordinator a hi Dr. Dennis Shu Maung a zi Mrs Par Thluai pen Pasian piak pilna azangsiam nupikhat ahi hi. Kamkhum leh kamnem bek tawh mi hopih zoden ahih manin lenglakhawl mahmah hi. A pasal tungah zong thupha bekmah gennopbel in nei-in hopihsiam ahih manin a pasal in it mahmah hi. A nupa un ki-it mahmah uh ahih manin lenglate in zong nuamsa mahmah hi. Innsung nopna ding pen nute tawh kisai mahmah hi. Numeipil omna innkuan sungpen nuamhamtang hi. Innkuan nuntak anuam cihpen Numeite khutsungah omzaw hi. Paunak khat ah “Nauluai alen Nute’ khut in leitungbup uk hi” na ciliang hi. Nute bang zahin thupi a, numeite bangzahtakin thupi i hi hiam! Lai Siangtho sungah numeite’ thu tawm enlai dih ni.\nPilna A Zangsiamlo Zihai\nPilna a zangsiamlo zihaithu gen masa dih ni. Piancilna 19 sungah “Sodom leh Gomorrah a Siatna” thu i muthei hi. Tu in Sodom khuapi ninlua ahih manin Topa in haltum dingin a vantung mite hopih hi. Ahizongin Topa in Lot it in honkhianuam ahih manin abeh, aphung leh amakte kiangah gentheihna ding hun pialai hi. Tua khit ciangin Pasian in Sodom leh Gomorrah khua kaat leh meikuang tawh hal hi. Lotte innkuan zong khua pan taikhia hinapi-in, Lot’ zi nunghei a, a mah cikhuamsuakin a nuntakna suplawh hi.\nHih nupa thu i lungngaih ciangin i phawkthak thutampi om hi. Topa lamlahna zuizolo ahih manin Lot zi nunghei-in sihlawh hi. Innkuan sungah pa pen Pasianthu lamah thahat mahmah in innkuansung makaih mah lehzong zipilloin a hihleh innkuansung siatna leh lungkhamna ding hong tu’npih den hi. Hih bang innkuan pen pilna azangsiamlo zihai omna innsung hi cih a gennuam i hi hi.\nHih tawh kisai-in India (Calcutta Bible College) ka sangkah lai-in pilna lam ah hong deihsak mahmah ahi ka Principal nupate’ thu khat ka ipzawhloh omcitciat hi. Chapel service leh Vesper service ciangin sangnaupangte in makai, hunzang, thungetna-ah mawhpuak (tavuan) ka neizel uh hi. Hih bangte-ah pulpit panin sepna, genna, pauna a tuamtuamte ama lungsim tawh a kituah keileh a zi -in a tutna pan hong otsan ahih keileh hun mantakteh mipimai-ah hong taithei ziaumawk hi. Tua bangdan ahih manin sangnaupangte in ka mudahthei mahmah uh a, ahizongin a pasal in a zi’haina liah, gum den ahih manin a zi-in thunei mahmah zel hi.\nEfesa 5:23- “Zite’ lutang in pasal ahi hi” ci-in Pawl in gelh hi. Lutang leh pumpi pen a tawntungin kizomden ahih manin, zi leh pasal i cihzong tua bang ding nahizaw hi. Lot’ zi ahihleh a pasal tawh nisim in kalsuankhawm den ding hinapi-in, Lot sangin kalkhat zekaizaw in a paitakteh ze-etna sungah lutkha in cikhuampisuakin a nuntakna sihlawh hi. A pasal Lot tawh kibangin kalsuanleh Lot in a zi- itnatawh kemding ahih manin siatna-ah tunglo khading hi. Ka nunglamen pakning ci’n Lot adong hileh phallo ding hi. Ahizongin a pasal’ theihlohin a gamtatsim manin a innsungah dahna lianpi tung hi.\nTuhun in “zi” in pasal pen lutang in a koihtakpi hiam? Lot’ zi bangin a nunglam a enkik zi-in ahihleh innsungah siatna, lungkhamna, kitotna leh kiselna bek hong tunpih ding ahi hi. I Zo paunak ah “Suumkuang in a likhuat, Numei in a makhual” kici hi. Suumkuang leh numei a kibang zahphial in genkak kasa aa, thupi kasa peuhmah hi. Suumkuang bangin lungduai, lungsau, nasepna -ah gimlua cih omngeilo, damdamin a sem paisuakzo, ngimna leh tupna dong a tungzo, guallelngeilo numei picing cihna ahi hi. Numeite in zong Suumkuang bangin ngimna lianpinei-in i innkuansung makaih zawhding nakpi-in thupi kasa hi.\nI Christian nuntakna-ah zong Topa tawh tonkhop ding thupipen hi. Christian nung lehpai cih omngeilo aa, kimaikahzaw hi. Tua bang mahin nungheilo, nungkiklo in mainawt in Topa khutlen kawmsa in i kalsuan leh haksatna pan in i suaktazo bek ding hi. I Upna panin tawtonloin a maikah dingte i hi hi. I Topa mah lianbel sak ni. Christian nuntakna-ah zong Lot’zi bangin i nunghei khak leh meeikuangpi sung atung ding i hi hi.\nPilna A Zangsiam Zipil\nA nihna ah pilna a zang iam zipil tawh genteh ding hihang. I Sam. 25 sungah “Nabal leh a zi Abigail” thu i mu thei hi. Nabal pen ganhing tampi a nei mihau mahmah khat hi-in Maon khua-ah teng uh hi. A zi Abigail pen numeihoih leh teimahmah athuah khat hi a, a pasal Nabal ahihleh a ki-uk zolo naupang bang lungsim anei mikhat ahi hi. David in huhna ngen dingin a tangvalte a sawl ciangin Nabal in “David in kua hi a, ka neihsa anletui ka theihloh mipa tungah piading ka hi hiam?” ci-in dawngkik hi.\nTua ciangin David heh ahih manin a tangval mihing aza a sim bang tawh kithawi-in Nabal ado dingin hong kuan uh hi. Hih thu Abigail in a theih ciangin anletui letsong pawlkhat tawh hong kithawi a David tawh kimu dingin a tangvalte mah tawh hong kuankhia hi. Abigail in a galmuh ciangin Laa tung panin tuak a David mai-ah bok in thuum hi. Tua ciangin David in Abigail maipha pia a, “Hong pailo hile ci’n, zing ciangin Nabal khutsung pan pasal khatzong hinglo ding hi,” ci hi. Zingsang ciangin Nabal’a zukham aven ciangin a zi-in hih thuteng a kicingin a pasal tungah genkik hi.Hih tangthu i lungngaih tak ciangin zipil a manphatna tampi i muthei hi.\nAbigail ahihleh pil ahih manin galte khutsung pan a pasal suakta sak hi. Kamnem tawh galte zo hi. A pasal suahtakna ding ahih nakleh galte ading piakkhiatna-ah neihsa bangmah itlo hi. ‘Gal’ cih pen a sihkhit masiah uh zum leh hiam tawh i do ding hinapi-in, Abigail in pilna tawh na do in zomawk hi. Nabal sihna ding munah a ma nuntakna kikhamngam zahdongin a lawmpa tungah itna lakzen hi. Topa a zahtaak leh a it numei hi aa, kamkhum takin galte’ mai ah vathum in akun takteh Topa in a galte’ maipha na ngahsak hi. Itna kip neileng launa omlo hi. (I John 4:18).\nAbigail bangin a pasal adingin a singam Zomi nupi tampi mah ki-om dingin ka um hi. Numeite’ kammal, thugen pen nakpi-in vangnei hi. Pasalte lungsim leh ngaihsutna kikhelsak zomawk hi. Numei pil (Abigail) in lampiman tawn ahih manin a pasal hainate liahzo hi. Pasalte’ thanemna munah numeite in pilna zatsiam ding thupi hi. Tua hileh innkuansungah thusia cihbang piang ngeilo ding hi.\nIndia (Carey Baptish Church, Calcutta) ah Pastor a sem ngei Pastor Andrew a zi pen pawlpi sungah (minister) khasum sang ahih loh hangin ahihtheih zahin pawlpi-ah panpih mahmah hi. Sunday school leh Youth lamah a pilna leh siamnate siitloin nakpi takin a pasal’ nasephuh hi. Pastorpa a omlohteh amah pen hunzang khawngin hong dinglel hi. Ama hih theihna bangbangin a pasal nasep panpih in, ama omloh hun ciang nangawnin , ama tangin sun leh zan ihmuloliangin nasemin manlahden hi. Tua ahih manin mikhempeuh in zahtaka, ama hangin a pasal zong mite mai-ah maipha ngah hi. Zipil in pasal minthanna ahi hi.\nI Tapidaw nuntakna-ah enkikleng Nabal’ sihna ding munah Abigail (mawhna a nei lo) in aluang kipheikham in apasal suahtakna ding avaihawm mah bangin, mawhnei nang leh kei adingin mawhna themzong aneilo Jesuh in a nuntakna hong kipiakhia hi. Abigail in galte mai-ah Nabal adingin a thumsak bangin Jesuh in Pasian mai-ah eite adingin hong thumsak hi. Tua ahih manin mawhna pan a suaktate i hi hi. Nisimin kiniamkhiatna tawh Topa mai ah mawhpulak ding pen eite mawhpuak ahi hi. Nabal bangin kiphatsakna lungsim i neih aleh gal i hausemsem ding a, Abigail bangin i pilna i zatsiam aleh i innkuanbuppi- i suahtakpihzo ding hi. Paunak 14:1a “Numei pilte in innsung nuntakna khangsak a,” a cih bangin a khangto innsung pen numei pil omna hi cih i muthei hi.\nZomite ngeina gamtatzia, kihozia leh Topa’ hong piaksa pianpih pilnate nupa kihotheihna in i zatsiam ding Topa’ min tawh kongzawn hi. Zomi ki-itnate khahsuahlo-in zangsiam ding hihang. I Paunak ah “Nupa kilungtuak khuakhat in zolo, khuakhat kilungtuak khuakua in zolo” acih mah bangin kilungtuak in kithukup leng kua mah in hong susia zolo” ding hi. Tua hi-in ki-it photphot lehang hong tung ding thulela khempeuh a luanzianopin, a pilvaivive hong hita ding hi. Tua pen Topa in ei Zomite tungah a hong piak thuphate lakpan thuphalian mahmah khat ahih manin, i nuntakna-ah sintawm akullo pilna zangsiam ciatni. “Itna neite a lungduai-in migi hi. Itna neite in hazatna lungsim neilo in, zong kisatheilo hi. Itna neite a kilawmlo in gamtalo, hehpakpaklo, mite mawhna ciamtehlo hi. Thumanlote ah lungdam ngeilo uh a, thumante bekah lungdam uh hi. Itna neite lungkia cih omngeilo uh hi; a upna, a lametna, lungduai takin a ngaknate uh a mawkna cih omngeilo hi. Itna pen a tawntungin akip ahi hi.” (I Korin 13: 4-8.). Itna neite haigamtat ngeilo a, pilgamtat tawntung hi. Itna sungah pilna oma, tua pilna a zangsiamte milungdam ahi hi. “Itna sungah Pilna” Zomite pilna khempeuh Itna tawh kizom pilna ahih theihna dingin hanciam in mainawt ciat ni.\nCiimnuai Khuavak Vol. 2 (Laibu).\nCiimnuai Khuavak Volume (2) Pilna Thu Thuluui/Articles\nItem Reviewed: ITNA SUNGAH PILNA. Agelh ~ Niang Lam Hau Description: Rating: 5 Reviewed By: cinpuzomi


url: =I Zopau a khuasuak zodiam? ~ Mungpi Khupson :: ZOMI DAILY\nI Zopau a khuasuak zodiam? ~ Mungpi Khupson\nposted on 18 July 2016 at 11:28 pm Lomkholna: Article, Literature, MungpiKhupson\nTuhunin leitungah pau nam tuamtuam 6000 kiim om dingin ki-ummawh a, hih teng ii langkhat pen tuzawh kum 100 khit ciang mangthang ding hi kici hi. Pau kia bek mangthangloin ngeina, zia le tong te tawh mangthang khawm ding hih tuak lai hi.\nBabel tausang a kilam zawh leitungah pau nam tuamtuam tampi hong piang cih I thei a, tuhun ciangin a hih leh ahang tuamtuam tawh kiamlam hong manawh kik ta hi. UNESCO in a genna ah kalkhat halta-in pau nam khatta si den hi cizen hi. Ei minam tawmcik nam lianzawte kala teeng Zomite adingin hong patauh huai mahmah mawk hi.\nLinguistic survey, Sorosoro website in pau tawh kisai a patauhhuaizia hi danin na lak hi:\nPau nam 500 pen a zang mi 100 ciatta khawngbek om hi.\nPau nungta lai khempeuh lakpana 96% pen leitungbup mihing 4% bek in zang hi. Leitungbup pau nam 6000 khawng lakpana 5760 pen leitungbup milip seh za suah seh li bek in zang cihna hi!\nInternet sunga lai kigelh khempeuh lakpana 90% pen pau nam 12 bek tawh kigelh hi.\nUNESCO in pau tuamtuam dinmun patauhhuai dan (degree of endangerment) hih bangin na khen hi.\nA patauhhuaina dinmun – (Grade) – Patauhhuai lo\nPatauhhuai lo – (5) – Naupang, nu le pa leh khanghamten first language(pauzatpi pen) in zang ciat uh hi. Khang kizomin kizang paisuaka, kiim le pam lakpan a nawngkaisakzo ding omlo hi.\nPatauhhuai pianpian – (4) – Nu le pa leh khanghamten zang ciat uh a, a naupang tamzawte un a zat laitakun pawlkhat ten 1st language adingin zanglo uh hi.\nPatauhhuai – (3) – Pianpih pau(mother tongue) pen innsungah kilimzat nawnlo hi. Nu le pa leh khanghamzaw deuh teng bek in zang uh a, naupangten thudon lo hi, a kihopih hangun pau dangkhat peuh tawh dawng uh hi.\nPatauhhuai mahmah – (2) – Nu le paten thei tei napi zang nawnlo. Nupa kihona-in kizanglo, khangham piteek piteekte bek in zang uh hi. Naupangten zaban nawnlo hi.\nPatauhhuai pha mahmah – (1) – Pisawn pusawn (great grandparent) te bek in thei uh a, kuama’n zang nawnlo hi.\nMangthang khin – (0) – A zang, a thei kuamah om nawnlo.\nPau nungta laikhempeuh lakpan 60% – 80% pen Grade 4,3,2,1 te ah om kici hi. I Zopau koi munah om peuhmah hiam ngaihsun pha dih ni.\n1826 kumin Breton pau pen Europe ah mihing million val in zang napi, tuhun ciangin, mi 200,000 khawng bek in zang lai uh a, tua a zanglaite lakpan a tamzaw pen kum 60 val hi sawnsawn mawk uh hi. Zomite lakah Zopau(pianpih pau) a zangzang lai teng kuakua hiam, nute pate leh khanghamte bek hiam, naupangten zang maw zanglo kisittel huai hi.\nLinguistic misiam Michael E. Krauss in a genna ah naupangten pau zatpipena (first language) a neih uh paubabeltower khat peuhpeuh pen mi 100 bek in a zang phial zong patauhhuailo hi na ci hi. Ahi zongin pau khat peuhpeuh a zang tul za tampi a pha phial zongin naupangten first language in a neih kei vua leh patauhhuai mahmah hi na ci leuleu hi. A kithehthang Zomite, i teenna mun peuhpeuhah I tate in I pau a zat ziahziah theih peuhleh tuzawh kum 100 sunga a mangthang ding pau 3000 lakah I Zopau kihello ding hi cih phawk ni.\nPau a mangsak thei pawlkhat en dih ni:\nI) Globalization: Khua khat ah pau tampi kithei mah leh pautaang dingin khat bek kizang thei a, tua pautaang pen hausa pa’ pauzat a hihi. Tuamah bangin tuhun leitung khantohna tuamtuam hang tawh sak le khang, sim le mal a om gam tuamtuamte pen khuakhat(globalized) dan hong suak ta a, gam thahatzawte pau sin loh, zat loh hong phamawh ta hi.\nII) Nek le taak zonna: I teenna khua ah nuamsa-in hau ciat lehang gam dangah sum thalawhin I kuan peuhmah kei ding hi. Ahi zongin I cimawh zawngkhal manin singta gam leiah nuntakna zongin i kithehthang a, I tuna ciatte pau le ham sin loh zat loh hong phamawh hi.\nIII) Kumpi gina lo : A diakin Kawlgam sung en lehang zumkong mangkong ah kawlpau bek saang uh a, Zogam nangawnah Zokam kizang theilo mawk hi. Sanginn te ah Zopau gina-in kisin thei lo a, kawllai bek tawh pilna kisin thei mawk hi. Zogam khua tuamtuamte ah kawllai kisuang zihziahin kumpi thu kizaktuahna kawllai bek hong hi ta ahih manin sin loh zatloh hong phamawh hi. Myanmar ah Tedim pau tan (class) bangzah ciangah kisin thei hiam ka tel keia, India ah Lusei pau tawh Master degree kila thei ta hi.\nIV) Biakna leh kipawlna: Mizogam eimite khua pawlkhatah eimi vive teeng napi lusei pau tawh biakna pia tangtang se uh hi. Mizoram Synod in ukcip hi. Namdangte kipawlna ah I va kihel ciangin amau pau bekbek kizang pah hi.\nV) Multimedia : Music, Video, TV, Internet te hangin khangthakten amau pianpih pau nusia hiaihiai-in namdang pau, zia le tong zil uh hi. Zatdan siam ding kisam mahmah hi.\nVI) Zahpih : Mi’ hong simmawh khak ding lauh manin khangthak tampiten pianpih pau zang ngamlo mawk uh hi. Hih pen I hai man hi, pau tuamtuam theihna in pilna hi a, pianpih pau theihlohna in haina hi cih phawkkik ni. I kisaktheih pih pukpuk kei phial zongin zahpih kei beek lehang phadawm ding hi!\nVII) Kholhpih lawm : Zomite pen namdang tawh kithuah peuh leng amau pau uh kizui pah hamtang mawk hi. Tua ahih manin I mipih I sa pihte a tam theithei kholhpih sawm ni. Internet panin chat pih ding namdang lawm vive nei mawk leng Zopau zatna ding hun omlo ding hi.\nA hang tampi om theilai in teh, bangbang hita leh I ZATLOH man bekin a mangthang hi cih phawk ni. Zokam i zatlohna hang bang hiam kidong ciat ni.\nI Zopau kepcin dan ding pawlkhat enkik leng:\nI) Innkuan : Koi mun koi gamah om ta leng I innkuansung pen kuaman ong saipih theih hilo hi. Nu le paten tate tungah a thu neihna mun ahih manin tate inntuan ma loh pen nu le pate zia le tong, pau le ham a zuih ding uh ngeina ahi hi. Tua ahih manin innkuan sung pen I pau kepbitna dinga institution hoih penpen ahi hi. Mizogam pana khangkhia ka hih hangin ka nu leh pa in Lusei pau tawh khatvei beek zong hong hopih ka za ngei kei hi. Zopau ngiat tawh hong hopih den uh ahih manin ka pianpih pau a zangthei suak ka hi hi. Nu le pa tawh bek hi lo, sanggam u leh nau tawh kihopihna dongah I tate Zokam zangsak ciatciat leng hoihzaw kan lai ding hi. Na tate Zopau tawh na hopih ciang pau dang tawh hong dawn peuhmah leh Zopau tawh hong dawnna dingin hanthawn pah in tua hi kei leh hong zekai kha ding hi.\nPau lam asin misiamten bang gen hiam cih leh mi khat in pau nam thum le li ciangciang khawng a theih dinguh pen haksa lo hi na ci uh hi. European ten a tangpi-in pau nam 3-4 thei uh kici hi, Malaysia bang zong nam tuamtuam teenna hi a, innkuansungah amau pau ciat zang uh a, namdang tawh a kiho bek uh teh Malay/ English zang pan uh hi. Kuama’n a pianpih pau uh zahpihlo hi. Zangkong, Aizawl, Delhi, Tulsa pana khangkhia naupang khat in Kawlpau, Mizo pau, Kala pau, Mikang paute a omna ciat uh tawh kizui-in sinsak kul kiuhkeuhloin hong siampah lel ding uh hi. Nang sinsak ding pen ama pianpih pau, nangma’ pau bek mah ahi hi.\nII) Pawlpi : Pianpih pau tawh phatna leh biakpiakna piak sanga kilawmzaw dang om lo hi. Koi mun koi gamah i om zongin Zokam kizatna pawlpi ah om sawm ciat ni. A diakin naupang nipi sang pen I zatsiam ding kisam sa ing. Sangmangten gupkhiatna thu hong puak laitakun Zolai zong hong sinsak uh hi, tua hong sinsak Zolai pen I Naupang Nipi sangte(Sunday school) ah sinto suak sak leng a poina om diam, khangthakten Zolai gelh theikim pah ding uh hiven!\nIII) La leh Video : La in minam hong itsakzo mawk hi veh aw. Thawnkham late, Pauno late leh Zomi lasiam dangte lasak zak ciangin I lungsimah minam itna hong thaksuah zel hi. Laphuak siam, lasa siam leh promoter hong kithuahkhop uh ciangin Album picing zo bek ahih manin la lamah I khantohna dingin tha kipiaktuah zawh ding thupi mahmah hi.\nKorean movies in Asian mite lungsim a zawh dan I theihsa hi. KL ah Pau nam tuamtuam sinna CD kum khat ka zuak sungin, Korea pau tam ka khawng pen hi. Malay leh Chinese te nangawngin siam nuam mahmah tazen uh hi veh aw. Pakistan ten India mudah mahmah ta leh Bollywood flim et a khawl thei tuan kei ve vuale! Hollywood bel gendah vet ni! Video zang siam peuh leng I khangnote cih thadah I kiim I paam namdangte nangawnin Zopau hong sinnuam ding uh hi ei! Gamkeek dan namkhat bek omlo hi cih phawk ni. Tuaciangin flim hoih tuamtuamte pen Zopau subtitle koihzawh ciatciat sawm leng hoih ding hi.\nIV) Internet : Nidang, Zolai pen Lai Siangtho leh pawlpi thukizakna cihloh buang sim ding om mello hi. Tuhun ciang ahih leh thuthak, thului leh a dang tuamtuam Zolai tawh sim theih ding internet ah om zihziah ta hi. Laigelhsiam ten blog hong nei ziahziah henla, Zonet, Tongsan, Vaphual, Zomidaily leh a tuamtuamte hong zuun ziahziah lai leh nakpi’n I khantohpih ding hi. Facebook panin Zomi group zong hunkhop om khinzo a, post leh comment tuamtuamte Zolai mah tawh gelh tangtang den zo leng I Zolai hong khangto semsem ding hi. Youtube panin I misiamte thugenna I ngai ziahziah thei ta a, I nasepna mun nangawn panin I kikhawm thei ta hi. Internet pen zang siam peuh leng I pau khansakna dinga vanzat hoih mahmah ahih laitak, I zat siam kei leh hong netum ding hi cih phawk ni.\nV) Thukizakna leh laibu : Zomite pen lai sim lamah citak zolo hi hang, Aizawl na pai leh na mu dinga, Mizo nupi papi, piteek puteek ten a omna mun peuhpeuh vuah thukizakna leh laibu khat peuhpeuh sim tangtang zo uh hi veh aw. Tuahang mahin a literature uh zong vaampah hi. Kumsimin laibu tul val suaksakzo den uh cih I phawkkha hiam.\nPicing sim ding bekbek buaipih loin, Naupangte leh khangnote simnop ding lamsang laibu tampi I neih kisam hi. Tuaciang laibu hoih, laibu minthangte a tam theithei Zokam tawh tei-in a a bu tawh suaksak pahpah leng Zolai leh Zopau vaam semsem ding hi.\nVI) Khoppi le pawi: Crusade a kipan Khuado pawi dongin, kimuhkhopna pawi neizo den leng hoih ding hi. Thugen siamten thu hong gen dinga, lasa siamten la hongsa ziahziahin, mipi in lapi I awi ziahziah dinga, Zokam vive kizang ding hi.\nVII) Radio : Radio pan programme tam theithei I ngah zawh ding thupi hi. Zokam tawh thuthak, kamkupna, sermon, lasak tuamtuam ngaih ding om kinken zo leh Zopau hong paal ding hi. I omna mun ciat ah I pawlcin naak leh kumpi pan radio programme ngahzawhna ding nget pahpah huai hi.\nI thukhupna dingin Chin State ah Tedim kam tawh Lai Siangtho kitei masa pen a, Chin State census 2008 en leng Tedim ah miteeng tampen hi. Hih State ah Tedim pau zang tampen kha ding hi. Wikipedia ah bangci kigelh hiam cih leh Zo suan nam tuamtuamte pauzat 50 kiimlak pan Lusei(Mizo) zomah Tedim(Zokam) zang tampen ding hi; million lang val in zang hi na ci hi. Minam neu hi kei hang; a ihmu, a khanglo nailo hi bek hang. I omna ciat panin Zokam tamzat semsem ni, tua hi leh I Zopau khuasuakzo ding hi.\nPrevious: Kawlpi Honghawh Ve ~ Rev. Thang Van Lian\nNext: Nipi kikhop biakpiakna kicilo ~ Lian Muan Kim\n19 July 2016 at 3:24 am\nThupi tak ei hong zomzel o.\nTuhun banghun hiam? ~ T. Sawm Lian


url: =Pilna or Siamna? ~ Dal Sian Hung :: ZOMI DAILY\nposted on 9 December 2016 at 7:19 am Lomkholna: Dalsianhung, News\nI nuntakna ah pilna le siamna koi thupi zaw?\nPilna i cih in bang hiam?\nSiamna i cih in bang hiam?\nKa khua uh pen khuaneu khat hi in, thatang tawh nasepna mun hi. Mi a tamzaw in muallo kho in nuntak kivakna in nei hi. Kapute khat sang kahkah in BA hongzo hi. Amah pen pilna nei ahih mah bangin lokhawh sangin a baihzaw nasep ngaihsun thei hi. Khua panin sakol kawmin beli, zasan, vaimim, nahthak cihte la in Tonsim ah va zuak zelzel hi.\nKhua sungah lo kho ngiatngiat ten buh bung 300 innkuan khat in a neih dinguh hamsa mahmah hi. Kapu ahih leh van zuakin Tonsim kha khat li vei nga vei bang pai thei hi.\nKapu in kumkhat vanzuak asep sungin buh bung 3000 leizo mawk hi. Khuakhal buh hamsat hun ciangin zuak kik in a zah nih bang met mawk hi. Hidan nasep theihpen pilna hi.\nKa innlak U khat tan 4 khawng bek hi. Ahiangin amah zong khuak zang mahin nasem thei khat ahih manin nek le dawn ah khuasungah nek lim pen pawl hipah hi.\nAmah zong lo kho peuhmahlo in, khua-kim khuapam panin Bawng, Sial, Lawi, Sakol cihte lei in Tonsim ah vazuak zel hi. Lo kho tangtangte sangin nek lim zaw pek hi.\nKhua sungah a kiman mahmah-a Bawng kizuak khat a zak ciangin va dawp hi. Tua bawngtal pen hoih mahmah in Ks. 5000 tawh lei theih dingin kiho siang uh hi.\nTua bawng pen Tonsim ah zuak leh Ks 60000 olno takin kikhawng ding cih muhkholhna nei ahih manin ama’ neihsa Ks 10000 tawh a lei bawngpi khat Ks. 5000 in hong zuak hi.\nKs. 10000 tawh a lei bawngpi Ks. 5000 tawh hong zuak teh khuapih ten hai sa mahmah hi. Ahi zongin aman tua tulnga tawh bawngtal khat hong lei in Tonsim ah Ks. 65000 in va zuak thei hi.\nA bawngpi tulnga in zuak loin Tonsim ah vakhia hileh Ks. 20000 val peuhmah khawng zolo ding hi. Ahi zongin tulsawm guk ngah kik theih nading lampi thei a hih manin sum ngam masa hi. Hih pen pilna hi.\nKa Khuapihte Khat\nKhua sungah Zothau bawl thei khut siam mahmah khat om hi. Thau khat a bawlzawh nadingin ni 4 bit bang hunpia hi. Tua Zothau khat ciangin Ks. 3000 bang man hi.\nThau bawl bekbek tawh kumkhat in buh bung 2000 bangmah kholzo a, buh tawm hunciangin zuakkik leh a azah nih bangmah met hi. Ama’ khutsiamna tawh khuasa zo suak hi.\nZomi Khun Sa\nKhun Sa kici pen Shan State ah mihau pen leh nasep khauhpai mahmah khat in i ciamteh hi. Beng (Zavom-Zakang) ciing in tua tawh leitungbup ah amin hong dawk hi.\nKalaymyo khuk sungah zong Zomi Khun Sa om kici hi. Ahi zongin title bek cian denin a mai ki laihlaih dan hihtuak hi. Hih Khun Sa title neipa pen khuak tai mahmah ci hi.\nThukan-Thauhlanzi ten a inn velcianna a vaneih leh a inn pen mi mawkmawkte inn dan mah hilel a, taihinnpi cih bang nahilo hi. Tua banah ‘Aaungbali” letmat bekbek mu hi.\nHih Zomi Khun Sa pen a khuak tai mahmah in “Aungbali” pauh a theih nak leh a zah nih bangin va lei zelzel hih tuak hi. Thauhlanzi tenzong mi genzah hau kenteh cita uh hi.\nHih zong pilna mah hizel hi. Neihsa khempeuh a kilang ziahzuah a sepkhiatna, pholak khiatna pen a lau huai mahmah thu khat ahi hi. Pilna hangin sihna ding pan tampi honkhia hi.\nSang pilna leh Tualsuak pilna\nZomi sungah PhD dong a tungkhin tampi ki om hi. PhD khempeuh in ankhing khomlo mawk hi. BA genloh tan 10 a sinkhalo pawlkhat leuleu in ankhing khom zawhna ciangciang khuak nei hi.\nTualsuak Khuak Nei Zomi Mi thupi pawlkhat\n1. Sia Dam Suan Mung\n2. Sia Go Cin Zam\n3. Sia Langh Do Khup\nSia Mungtawng pen a nasepzia leh apilna i et ciangin tualsuak khuak mahin leek zaw mawk hi. PhD tenzong ama’ sep zah leh ama’ ngaiihsutzia a phak lohna tampi om mawk hi.\nLeitungbup ah ki theitham ding Pawlpi nei in a mun munah Minitries nasepnate thupi thei mahmah hi.\nPilna tawphah kician nei cih ciang hi in, PhD khawng a ngah hipeuhmahlo hi. Ahi zongin ama’ nasepzia pen gamkhat level makaipi dinmun himawk hi. Kawlgambup ai-ah OM ah National Director dinmun lazo mawk hi.\nAma’ Administrative nuai ah PhD honkhat khut zat in nei thei cih pen pianpih khuak pilna mah himawk hi.\nZolai tan 4 zo khia ciang khawng himai hi. Pianpih khuak hoih mahmah ahih manin Zomi sungah Pasian nasem Millionaire khat suak zo mawk hi.\nAma’ khutsiamna tuamtuamte: Sia Do Khup pen muhna thak a nei den khangno lungsim pua, anavak sinsen khat ahi hi. IT Proffesional khat zahin Computer siam mawk hi.\nVision kician nei in Mission nasepna mahmah zong Chin taungpai gammial phu masa Minister hong suak mawk hi. Taungpai lamten i PhD te khawng hong theihpihlo in Sia Do Khup bek mah na thei mawk uh hi. Hihte pen pianpih khuak mah himawk hi.\nI Zomi sung ahuampi in i et ciangin Sang kah khalo, sang kah zolo sang pilna, laitan pilna neilo khangno 75% bang ki om ding hi. Khangual tawh i ki et kak ciangin tualngiam kisa mahmah in a lungkia tampi i om kha ding hi.\nHih a tunga i mi masa, i makai, i siate’ dinmun tawh tha lak huai ka sa mahmah hi. Laitan neikeng, pilna neikeng cikha peuhmah kei in. Pasian in mihingte hong piak khuak pen a kibang hilel hi. A khuak zangtheite a lawhcing hi.\nPawlkhat ten gamdang tungzote bek mi suak ding sa kha hi. Khuak zangtheite adingin i om om na pen khantoh theihna mun vive hipah lel hi. Thu i kan loh manin thu kimu lo hibek lel hi.\nKalaymyo pen nasep tam mahmahna mun ci-in Mandalay lam, Monyua lam khawng panin nasem dingin a hon honin Kalaymyo ah ong kah to ziahziah uh a, taihinn lamna ah let-ta-ma sem tawh, pa-yaan sem tawh mi hong tun ziahziah laitak in ei Zomi ten nasep ding omlo i cici lai hi.\nLet-ta-ma khawng, pa-yaan khawng tawh zong nuntak nop khop zawhna a piangzo lua ahi hi. Kawlgam a om te ading bangin hun tawlkhat sung mah pia in siamna i sin theih ding thupi hi. I sepna khat peuhpeuh ah senior i suah khit ciangin nuntakna hong piangsak zo siamna a kingah ahi hi.\nPrevious: Kumpi Jesu in a Kumpi inn zanglo ~ Rev. San Cung Nung\nNext: Obama in “US in IS piannading in kihuh mahhi” ci ~ TK Lian\nVondeih Kep Ding – 160 (Dimno’ Pa)


url: =Zamsiansum :: ZOMI DAILY\nposted on 13 February 2016 at 7:30 am Lomkholna: Article, Zamsiansum\nLeitung khuahun paizia zui-in nuntak khuasakzia leh khawmuhzia te kikhel toto hi. Tua mah bangin ki-ukna leh kivaipuakzia te zong ahun zui-in kilaih zelzel hi. Tanghlai in thaguumhat te in thaneem te …\nContinue Reading about Zomite lungtang sungah suahtakna khaicii kivawh ta ~ Zam Sian Suum →\nposted on 13 January 2016 at 10:13 pm Lomkholna: Article, Zamsiansum\nZawhngeu ngawng ah long awksak ni ~ Zam Sian Sum Zawhngeu te’n zusa nene mawk ahih manin zusate zong thuak zo nawnlo in kipawlkhop ding hong ngaihsun uh hi. Tua ciangin akua maciat kizasak in …\nContinue Reading about Zawhngeu ngawng ah long awksak ni ~ Zam Sian Sum →\nSingapore ah innteeng nasemding a painuam Kawlgam numeite tawlkhat sung Work Permits kipialo photding\nposted on 15 September 2014 at 3:14 pm Lomkholna: Myanmar, News, Zamsiansum\nSingapore ah innteeng nasemding a painuam Kawlgam numeite tawlkhat sung Work Permits kipialo photding Singapore ah innteeng nasem a-om Kawlgam numeite zawhthawh thutawh kisimmawh, kibawlsia, …\nContinue Reading about Singapore ah innteeng nasemding a painuam Kawlgam numeite tawlkhat sung Work Permits kipialo photding →\n‘Know thyself’ i akhiatna tawh kisai kuppihna (Alunglutte simding)\nposted on 31 August 2014 at 10:21 am Lomkholna: News, Theihhuai, Zamsiansum\nAmasa-in nang leh nang nakithei hiam ci-in hong kidong leh kithei mah ing icinuam tek khading hi. Ataktak in, ei leh ei kitheih-telna pen ‘Philosophy’ i thu tawhphah thumung hi ci-in mipil tampi in …\nContinue Reading about ‘Know thyself’ i akhiatna tawh kisai kuppihna (Alunglutte simding) →\nKawlgam milip awn 51 (51 million) bek kiphapan, lametna sang tawmzaw ci\nposted on 31 August 2014 at 10:15 am Lomkholna: Myanmar, News, Zamsiansum\nKawlgam milip awn 51 (51 million) bek kiphapan, lametna sang tawmzaw ci Kawlgam milip awn 60 (60 million) phading a ki-ummawh kimlai awn 51 bek pha ci hi. Zanni (August 29, 2014) kumpi TV panin milip …\nContinue Reading about Kawlgam milip awn 51 (51 million) bek kiphapan, lametna sang tawmzaw ci →\nZolai ah Hyphen (-) zatzia kuppihna\nposted on 11 August 2014 at 8:57 pm Lomkholna: Article, Literature, Zamsiansum, Zomi\nNunglam in Zolai ah Double Vowel zatzia them ikikum khin hi. Tuakhit ciang, kepcing huai kammalciik pawlkhat thu zong genkhin hihang. Lakam, paunak zong tampi inei hi. Atom in genleng, Zolai vai-ah …\nContinue Reading about Zolai ah Hyphen (-) zatzia kuppihna →\nKepcing huai kammalciik pawlkhat (Zolai gelhzia azom)\nposted on 8 August 2014 at 6:51 pm Lomkholna: Article, Literature, Zamsiansum\nKepcing huai kammalciik pawlkhat (Zolai gelhzia azom) Nungin Zolai gelhzia ‒ adiak in laimal gawmzia ‒ themcik ikikum khin hi. Muhna tuamtuam om in sandan, pomdan atuamtek inei hi. Zolai zuunding, …\nContinue Reading about Kepcing huai kammalciik pawlkhat (Zolai gelhzia azom) →\nposted on 4 August 2014 at 1:45 pm Lomkholna: Health, News, World, Zamsiansum\nEbola kici zavaat namkhat kilawh ziahziah Tulaitak alauhuai amanlang Ebola kici zavaat namkhat Africa nitumna gamte ahi Sierra Leone, Liberia leh Guinea te ah kilawh ziahziah in mi 700 val sikhin hi. …\nContinue Reading about Ebola kici zavaat namkhat kilawh ziahziah →\nposted on 4 August 2014 at 1:37 pm Lomkholna: Article, Literature, Zamsiansum\nZolai pen hongpian zawh sawtnai hetlo nungdeuh in kum 100 cinpawi kibawl pan hi. Ataktak in Zolai simbu ci-in sanginn ah Formal takin isin hun 1924 kumkhawng hipan ahih manin kum 100 cing nailo hi …\nContinue Reading about Zolai gelhzia alunglutte’ tung ngaihsut piakna →


url: =ZAM Thupuak :: 28 May 2017 (CLU / UNHCR leh ZAM palai te holimna) :: ZOMI DAILY\nCLU / UNHCR leh ZAM palai te holimna :: May 19, 2017 Friday ni 10:00am -11: 30am dong UNHCR zumpi pan gambel, galtai te tawh kizom, mawh puakna a neih deuh ahi CLU pan in Sm Julence leh Sia Priyan te ZAM zum ah hong hawhin palai te tawh holimna nuamtak kinei thei hi. Tuasungah a mau sepzia pawlkhat leh a mau mahmah hong ki pulak/introduce khitciang palai te zong kipulakna kinei thei hi.\nTuaciangin UNHCR gambel kipawlna zum te tawh mailam ah kizop a kul semsem zia hong gen uh a, amau dotnop bulpi teng a manciang in mailam ah kizopna abeisa sangin a lemzawk theihna ding zong hong gen uhhi. Tuasung ah Mat leh hen ih tuah ciang bangci report ding cih te a kipan sep masak ding a kisam pawlkhat zong hong hilh thei uhhi. Tuabanah ih kizasak den khat ahi, RHB insurance pen a bawlthei ding khempeuh in ih bawl hamtang ding zong hong gen phapha uhhi. A diakdiak in tulai tak a Under Consideration (UC–Letter) tawi ten zong siau thei ahihmanin tulaitak card tettan, card a hin lai in ih bawl mengmeng ding ih ki theisak hi. Na bawlni a kipan kum khat sung damloh hun in zato ah kizang thei hi. A tello ih om leh kihilh sawn ni.\nMat leh hen vai tawh kisai UN ih theihsak nop leh a kisam pelmawh ding teng: Min, UN No., Kimatni, kimatna mun, Bang thonginn/Lockup/Camp, Body No. leh thukhenzum/Court paini ding te limtak theihtel ding kisam hi.\nVai haksa khatpeuh a om ciang UN ah department khat peuh tawh a kizom khinsa na hih naikei leh ZAM ah nong pulak masak ding kong theisak uhhi. UN pan a utteng hong dot khitciang a, a mua kianga kizang theinonlo ding pilna pawlkhat pen ZAM palai te leh pawlpi sia leh khua makai ten vai hong vanpih thei hi.\nTuakhitciangin Zato vai leh nasep vai, leh Bank card bawl danding leh thupaizia ding pawlkhat hong genbeh hi. Tua a hihmanin Zomi U leh nau Malaysia gamsung ah hamsatna khat peuh ih tuahciang a pankhopna phualpi ZAM ah navai te uh a hunlap theipen a nong zasak na dingun itna tawh kong thei sak uh hi.\nAmun :ZAM Hall\nAhun :11:00am 5pm\nZAM PALAI TE THUNGET :: ZAM palai te khasim thungetna 11 May 2017 ni-in kinei a, KL-SDA pawlpi kem sia Noel Cin in thapiakna leh thungetna hong neihpih in tha ki ngah mahmah hi. Topa’n siapa leh a pawlpi thupha hong piaksak tahen.\nZAM ZUM AH HONG HAWH :: Tungtuang Tuiphum pawlpi kem siapa Rev. Cin Khen Khai leh Shalom Christian Church–Songailong pawlpi kem Rev. Pau En te in Zomi te a itna leh a veina tawh ZAM zum ah hong hawhin tha piakna leh thunget sakna hongnei uh ahihmanin kilung dam mahmah hi. Topa’n sia te nun takna hong zang semsem tahen.\nZAM ZUM AH HONG HAWH :: Rev. Pau Khan Khua-Lingthuk, Assistant Pastor Landmark Baptist Church, Yangon in Malaysia hong hawh sung in Zomi te a itna leh a veina tawh ZAM zum ah hong hawhin thapiak na leh thungetsakna hong nei ahihman in kilungdam mahmah hi. Topa’n siapa hong zatsak sem sem tahen.\nZAM member I cihpen ZAM Card bawl ngei cihbek hiloin UN card a neih khit hang in a renew/hingsak den te penmember hiden cihna hi. Refugee na kicih sam hang UN Card naneih naikei leh UN ten kami hongci tuanlo hi. Tua a hih manin Zomi nahih leh ZAM card bawl in. Amau pan pih na kisapnai kei leh huh zaw phot in.\n1. Pau Sian Sing(Tuithang) Amansuria lam block pan tan khia thei.\n2. Nang Sawm Mung(Buanli) Kajang thong ah kikan pih\n3. Go Biak Lal(Buanli) Kajang thong ah kikan pih\n4. Kimpi(Tuithang) KLIA camp pan ciah sak thei\n5. Khup Sawm Thang(Phuitong) Sunggai Buloh thong ah kikan pih\n6. Thang Teng Khai(Buanli) Sunggai Buloh thong ah kikan pih\n1. Sum Biak Mawi 8. Cing Don Nuam\n2. No Khawm Cing 9. Ciin Ngaih Don\n3. Esther Vung Tawi Niang 10. John Mang Pu\n4. Pau Za Tuang 11. Nuam Lawh Mang\n5. Lu Lu Awmg M-Hkum 12. Mang Kim Tuang\n6. Lun Ngaih Zuun 13. Cin Kam Tuang\n7. Lang Cin\n1. Kam Gin Tuang(Siaznag) HUKM\n3. Dim Boih(Keizang) Hospital Kajang\n6. Suan Go Mung(Kansauzang) Hospital Salayang\n1. Nang Khat Thang(Kapteel) RM50 ZAM zum leh thupuak ading panpihna hongpia Zomi u leh nau, Khua kipawlna leh biakna pawlpi khempeuh tung ah gen zawhloh lungdamna lianpi ZAM pan kong tangko uh hi.\nPrevious: USA, North Carolina ah Karen pasal khat vanleng tungpan tuakkhia\nNext: Singapore ah buhciim “Porridge” zuakna ansai ah Customer mi 4 kitom in satzangawp


url: =June khasung huihpi guahpi hangin Myanmar gamsung ah mi 19 si, tulsawmval cimawh in om :: ZOMI DAILY\nposted on 21 June 2018 at 2:39 pm Lomkholna: Myanmar, News, Sawltak\nMyanmar gambup ah June khasung huihpi guahpi ii nawkna hangin asi mi 19 bang phakhinta a, tuaban ah omnading neilo cimawh dongtuak zong mi 10,000 valbang phakhin hi ci’n Department of Disaster Management te’n MMTimes te tungah genkhia uhhi.\nHuihpi leh guahpi in anawk phadiakna State leh Region tepen Magwe, Mon, Rakhine, Kayin, Kayah, Shan, Sagaing, Ayeyarwady cihte hiphadiak hi.\nRakhine State sungah huihsia leh guahsia in limnawkkha phadiak a, akigawm in Rakhine State sungpan mi 6 takin sihlawh uhhi. Tuaban ah cimawh dongtuakzon innkuan 7500 bang pha uhhi.\nMagwe Region sungahzong mi 8 takin sihlawh uh a, tuaban ah cimawh dongtuak belhding neilo in innzang panin ataikhiazong innkuan 4000 valbang phading kici hi.\nMon State sungahzong huihpi leh guahpi in tukumsung limnawk mahmah hi. Abeisa kum 40 hunsung ah hihzahliang in Mon State sungah ahuaisia omngeilo kici hi. Mon State sungah mi 1 in sihlawh a, adangzong cimawh dongtuak innkuan 2500 bang phading kici hi.\nKayah State leh Sagaing Region sungahzong mi khattuak si cih kiza hi. Ayeyarwady Region sungahzong mi khatmah si kici a, tuaban ah inn 800 valbang galtai in cimawh dongtuak thuakin om uhhi.\nHihbangin misi tampi lakah asi atamzaw pen tuihual in taimang, tuikia in si cihbangdan pen tampenpen hi. Mikhat ahihleh gul in tukha in tua gulgu thuaklah in asi ahihi ci’n Department of Disaster Management Director asemlaitak ahi Daw Phyu Lae Lae Tun in genkhia hi.\nTuabangin atuahsia, acimawh asi aliam te adingin huhna Compensation ki vaihawmsakding a, innnusia lonusia in ataikhiate zong panpihna kineiding hi ci’n genbeh hi.\nMore: Myanmar gamsung ah Cyclone huihpi hangin asi mi 5 pha, inn 1400 kisia\nMyanmar gamsung ah guahtuiluan akipansanlam hipanzaw a, mailam ah hihsangin huihpi leh guahpi Flood tuamtuam tamzaw semsem khading hi ci’n Director nu in genkhia hi. Tuahang inzong Department of Disaster Management panin ki ginkholhtheih bangbang aki gingkhol, aki semkhol hita hi ci’n pulakkhia hi. Sawltak #zomidaily\nPrevious: Gamdang (USA) a zincil te leh atungthak te theihhuai thu pawlkhat\nNext: Tedim – Ciau lampi (Tedim – Ciau Highway) by: ZGKK


url: =Thuthak Tomkimcing 12 Oct 2014 :: ZOMI DAILY\nposted on 12 October 2014 at 6:39 pm Lomkholna: Hauthang, Myanmar, News, World, Zomi\nA. Yunaan ah Zinling mi khatsi 300val liam.\nChinna gam Yunaan gamkuam Yongping mun tengah M 6.6 tha tawh 7 Oct 2014 ni in zinling in mi khat si a, mi 300 val in in liam lawh uh hi. Guntui daalna mun sagih kisia khinzo ahih man in mi tulza sim in hamsatna tuak uh hi. 2014 Oct 11 ni in M 4.7 tawh zinling kik in mibangzah si kithei telcian kiknailo ahihi.\nB. Khaguk sung in India Cycle 2264 kawlgam sung honglut.\nIndia – Myanmar kizopna No 1 Lampi Tamu khua pan in April kha pan in September kha kikal khaguk sung in India Cycle 2264 zuak ding in hong lut uh cih gamgi sumlei sum zuakna ceptehna pan kithei hi. Tamu pan in Kalay ah India cycle kizuak te FZ leh Ray Z hi in tulza 9 pan in tulza 12 kikal man in kizuak kilei hi.\nC. Tunai Malaysia ah Zomi khat atunna apaina kitheilo khat om.\nMalaysia ah Sumzong in hongpai Liim khai khua mi Tg Kam Thian Suan ACR 13- 63657 Salemban Manting pan 7 Oct 2014 KL pai tudong apaina kitheilo in om hi. Amu athei kha teen a U Mung 01112244789 ah theihsak tek ding huhna kipia thei hi.\nD. KIA leh Kawl galkap khauhtak in kikap kik.\nKawl galkap te in KIA omna gamhuam Muse khuapi ngei 105 miles mun teng ah mawtaw 9 dim pitphet atuang kawl galkap in 10 Oct 2014 ni in va lut dihdih uh ahih man in KIA Battalion No.4 te tawh nasiatak in kikap kik leuleu uh hi. Kawl galkap bangzah si cih akitel theih nailoh hang in galkap mawtaw khat nasiatak in kikap sia nikneek in omhi. DKBA leh SSPP/SSA tawh zong kikap uh ahih an in tukha October NCCT leh UPWC kiho liim kilemna omlo ding muan mawh na om zo cihi.\nPrevious: Tuni Mopawi lungdam pihna\nNext: Lasa siam VC Mang “King of Zomi Singers Award” ki pahtawi\n2020 ciang kua teel ding? ~ Pau Khat Suan\nTulaai Leitung thuthang tuamtuam te Updates (Sep 25)\nNaupang kum 5 aphapan khat Cancer natna nei ahih manin anu apa te’n zato ah nusia\nJapan Company minthang Suzuki te’n Kawlgam ah Factory khat lambehding\nTulaai Leitung Thuthang Tuamtuam Updates July 2, 2015\nLamphei tawndah leh thupha ngaidah omlo ~ Dr. Sian Za Kham\nZAM Thupuak :: 26 June 2016\nMalaysia Hotel sungkhat ah papikhat leh kum 10 aphapan atunu aomkhop laitak kiman


url: =Tonzang NLD pan akimuang pen ~ Pu Thangboi :: ZOMI DAILY\nTonzang NLD pan akimuang pen ~ Pu Thangboi\nposted on 26 July 2020 at 8:25 pm Lomkholna: News, Politics, Thangboi, Tonzang\nTonzang gam pan NLD tawh mekuang luiding lak ah Sia Zamno leh Pu Kam Khen Mang te akimuang pen ahi hi. Sia Zamno pen 2015 kum lai in USDP pan luingei khin ahih man in NLD in athukhun uh zui in luisak lo ding cikik uh hi. Sia Zamno om nawnlo ahih man in tu’n Pu Kam Khen Mang akimuang penpen ong hita hi.\nAmah kua ahiam?\nAmah pen 1990 kum lai in ZNC party (tu’n ZCD) ah inntek mahmah in nakpi in ZNC gualzawhna dingin ma apang khat ahi hi. Amau’ inn ah ZNC signboard amahmah in suangpah a ZNC zum in zong amau’ inn akizangh ahi hi.\n1990 kum kitelna ah agualzote kawl galkap kumpi in thuneihna apnuamlo ahih man in thukawng ong kihei a ZNC party nangawn hong phiatsak lai uh hi.\nTuatak ciang in nuntakna ding zong in Singapore lam ah kum 30 dektak phial ava om ahi hi. Kumpi’ phalna tawh apai ahih ban ah kumpi’ tungah siah pia ngiatngiat ahih man in mekuang luikhuan anei ahi hi.\nAmau unau pen gam leh lei veingiat leh akipiakhia ngiat, asem ngam ngiat te ahi uh hi. Anau Pu Hau Kang zong 1988 kum gambup buailai in Tonzang ah Siamsinte makai in lungphona ah nakpi in makai hi.\nAnau Pu Kam Lam Khup(L) zong ZRA ah mi muanhuai mahmah khat in omngei hi.\nAnau Pu Thang En Pau (Tulaitak ZKK makai) zong Tonzang sangpi ah akahlai pek in tawlanzi (revolution) asemngei khat ahi hi. Tualaitak a siapipa (1992 kum ?) pen namdang khat hi a inntekte hong toto vial ahih man in thuakzo nawnlo in siapipa vuak ding in zandelh ngei hi.\nZogam leh Zomi ading nasepnate ah nakpi takin amapang ngeite ahih man un mailam ah zong nakpi in hong makaih laiding uh ih lunggulh mahmah hi. Pasian in cidamna, khansauna leh matutna hong piaksak ngiat ta hen. Lungdam, Mung Laan Thang (Tonzang, Zogam)\nMore: Tuni Tonzang ah thu khentat pawlkhat ~ Pu Thangboi\nZCD sungah thusia om zenzenlo hi. Kuamah in mi sutuahtuah kei leng hoih ding hi. Mipi in ZCD it mahmah leh lam-en mahmah lai ahih lam tel mahmah ing. Kei aphual a om hi’ng.\n27 ni (Monday) ciangin Pasian’ sehsa mekuang luidingte’ min hong kitangko khia ding hi. Thusia lasia om peuhmahlo ding hi. Lung himawhna ding omlo hi. Party, Zogam leh Zomi ait kidem ding hileng ngap mahmah ing. Lungdam, Mung Laan Thang (Tonzang, Zogam)\nPrevious: Na Naingangyi cih uh bang ahia? ~ Kap Lian\nNext: Kei le Tedim NLD candidate vai ~ Lian Tuang\nPuansawpna Laundry Shop sungah damiah lutin, RM15,000 manding laksak\nUNHCR pan REG leh kipawlna makaite Online Meeting nuamtak ki neithei


url: =Thukhente 14 | Siantongluan\nKhatvei Timnah-ah Samson va paisuk a, Timnah-ah Filistia nungak khat mu hi.\nTua ciangin amah ciahto-in a nu leh a pa kiangah, "Filistia nungak khat Timnah-ah ka mu hi. Ka zi dingin va la un," a ci hi.\nAhih hangin a nu leh a pa in ama kiangah, "Nang pai-in dawibia Filistia mite kiang panin zi na lakna dingin na tanaute lak ahi a, i mipih khempeuh lakah ahi zongin numei khat beek omlo ahi hiam?" a ci uh hi.\nA nu leh a pa in hih thu pen Topa kiang pan ahihlam theilo uh hi; bang hang hiam cih leh Topa in Filistia mite tungah paulap ding a zong ahi hi. Tua hun laitakin Filistia mite in Israel-te uk uh hi.\nTua ciangin a nu leh a pa tawh Timnah-ah Samson paisuk a, Timnah leenggui lote-ah amah tung hi. Tua lai-ah humpinelkai khanglai khat in amah hawksan hi.\nTua ciangin ama tungah Topa kha khauhtakin hong tung a, mi khat in keelno khat a balgawp bangin amah in a khut guak tawh humpinelkai a balzan hi. Ahih hangin tua bangin ahihna thu a nu tung ahi a, a pa tungah ahi zongin genlo hi.\nTua ciangin amah paisukin a numei tawh kiho hi. Tuanu in Samson lungkimsak mahmah hi.\nTawlkhat khit ciangin tuanu a la dingin paikik hi. Humpinelkai luanghawm a en dingin amah lampialin a va et leh humpinelkai luanghawm sungah khuai hon khat leh khuaizu na om hi.\nAmah in a khut tawh tuate sawkin paisuak a, a pai kawmin a ne hi. Amah a nu leh a pa kiangah tungin tuate pawlkhat pia a, amaute in a ne uh hi. Ahih hangin humpinelkai luanghawm sung panin tua khuaizu a lakna thu genlo hi.\nTua ciangin numei kiangah a pa paisuk a, Samson in zong tua lai-ah pawi khat a kham hi; bang hang hiam cih leh tangvalte hih ngei ahi hi.\nMite in amah a muh uh ciangin amah a uap dingin tangval sawmthum hong paipih uh hi.\nTua ciangin Samson in amaute kiangah, "Note mai-ah thuhaksa khat hong gen ning. Hih pawi ni sagih sungin a thu mukhia-in bang hiam cih nong gentheih uh leh saihadial puan silh sawmthum leh pawipuan silh sawmthum note kong pia ding hi.\nAhih hangin bang hiam cih nong gentheih kei uh leh saihadial puan silh sawmthum leh pawipuan silh sawmthum kei nong pia ding uh hi," a ci hi. Tua ciangin amaute in ama kiangah, "Na thuhaksa hong gen in, za dih ni," a ci uh hi.\nTua ciangin amah in amaute kiangah, "A nepa sung panin nek ding pawlkhat hong piang a, a thahatpa sung panin a khum pawlkhat hong piang hi," a ci hi. Ni thum sungin tua thuhaksa bang hiam cih gen theilo uh hi.\nA ni li ni-in amaute in Samson zi kiangah, "A thuhaksa bang hiam cih hong genna dingin na pasal zol in. Tua hi kei leh nang leh na pa, na inn uh tawh kong hal ding uh hi. Kote a hong zawngsak dingin hih lai-ah hong sam na hi hiam?" a ci uh hi.\nTua ciangin Samson zi ama mai-ah kapin, "Kei nong mudah hi, kei nong it kei hi. Ka gam mite tungah thuhaksa na gen a, bang hiam cih kei tungah nong gen kei hi," a ci hi. Amah in numei kiangah, "En in, ka nu kiang hita leh ka pa kiang hita lehah ka gen kei hi. Nang kiangah hong gen tuan ding ka hi hiam?" a ci hi.\nA pawi ni sagih hun sungteng ama mai-ah tuanu kap niloh hi. A ni sagih ni-in Samson in a lawmnu kiangah gen ta hi; bang hang hiam cih leh amah in nakpi takin kunh niloh hi. Tua ciangin tuanu in a gam mite kiangah tua thuhaksa gen hi.\nTua khuapi mite in a ni sagih ni, ni a tum ma-in ama kiangah gen uh a, "Khuaizu sangin bang khumzaw a, humpinelkai sangin bang hatzaw ahi hiam?" a ci uh hi. Tua ciangin amah in amaute kiangah, "Ka bawngla tawh lo kho khawmlo hi le-uhcin, ka thuhaksa na thei kei ding uh hi," a ci hi.\nTua ciangin Samson tungah Topa kha khauhtakin hong tung a, Ashkelon-ah amah paisukin tua khuamite sawmthum that a, amaute nate la-in a thuhaksa a genthei mite tungah a pawipuante a pia hi. A hehsa-in a pa inn-ah amaute ciahsan hi.\nTua ahih manin Samson zi pen a moliahpa zi dingin na kipia hi.


url: =Covid-19 hunsung innah naupangte bangci kepding ~ Nu Sung :: ZOMI DAILY\nposted on 1 April 2020 at 7:59 am Lomkholna: News\nCovid-19 hang in inn ah ki om kim ciat zaw hi. Sawt pian inn ah ih om ciang in a diak in naupang te in nuam ong sa nawn lo uh hi. Inn ah naupang a om leh;\n1. Coronavirus thu a mau tel ding kammal tawh hilh ciatni. Khat veivei ciang in naupang hi lel tel ken teh ci’n ki ngaihsun mawmawk thei in bangmah ki hilh lo kha thei hi.\n2. Naupang te pen a khan laitak uh a hih man’in ong om mawk thei lo ding uh hi. Tua a hih man in sepding ih koihsak dending thupi mahmah hi. Innsung nasep te zong ki huhsak lel in panmun pia le hang nasep zong siam in cim hun ong tawm zaw ding hi.\nHi dan a sep uh ciang in letsong khawng tawh pahtawi zel le hang a tha uh lawp mahmah hi. (Letsong a tawm a tam hilo in a thu limlim in tha lawpsak hi. Sin ni). Tua lo a dang a sepding a tuamtuam te zong ki bawlsak thei hi (e.g: coloring, laibu simsak, etc.) TV leh cartoon bekbek ih etsak khak lo ding hanciam tek ni.\n3. Hi bang hun ciang in ki lung himawh in ki lungkham kim ciat hi. Lunggim leh lungkham hun ciang in mihing pen sintom in ki heh baih thei hi. Hidan hun ciang in inn aa om naupang te tung ah ih sinso na te ki tungsak kha mawkmawk thei hi. Tua in naupang te bawlsiatna hi aa Kumpi thukhun leh Pasian in zong dik a sakloh gamtat te a hih man in a pel kimciat ding in hanciam ni.\nPasian ongpiak thupha “naupang note” hi bang haksatna hunsung zong ah a khansuah siam ding Topa in tha ong guan kim ciat ta hen! Nu Sung\nPrevious: Banghangin Clinic Kikhak hiam? ~ Dr. Nang Khan Lian\nNext: Covid-19 tawh siding maw, hingding ~ Pau Thawng


url: =Zomite kithu tuah loh dan ~ Tual Khan Suan :: ZOMI DAILY\nposted on 23 August 2016 at 11:16 am Lomkholna: Article, Politics, Tualkhansuan\nNumei naupang, a neu a lian, mipil misiam leh mi tampi takin i minam sungah i kisap pen kithu tuahna, thu khat a luang khawm a lawng khat a gin khop ding a kisap lam i theih tek hi. Theihna ciang bek zong hilo in, a kigengen leh lai tawh kigelh zong sim zawhloh ding zah in tam khin zo hi. A hihangin a hun hong tun tak teh, a gengen mite leh a gelhgelh mite a kipan mah in mipi huam a, a vaihawmna makaite gelna pan thutang pek in hong ding khia zel uhhi.\nKi thu tuahna ding pen a thu in sai hi i ci kha ding hi. Man lua! Biakna thu ah i upna kibat pih loh mite tawh kithu tuak thei kei mah ni. A diakin biakna leh upna ki banglo mite tawh lawm kikholh bangin kikholh ding a phatmawh loh hangin kithu tuak a vaihawm khop ding hi theilo hi. I uploh pi pen biak pih ding cih pen hi theilo thu ahihi. Beh le phung thu ah thu khat in luang khawm thei kei mah ni. I beh le phung kibang khinlo a hih man in. I tawndan, i zia le tong zong kibang khinlo hi. Beh sungah innluah zaa pen U zaw in a ngah pawlkhat om a, nau zaw in inn a luah beh pawl khat zong om hi. Hih bang thute ah mi khempeuh tawh kibang in thu khat in luang khawm ding pen a baihlo thu mah a hihi. Gamleivai (politics) vai ah mimal khat leh khat sandan (principles/ policy) kibanglo a hih manin party tuamtuam om a, a mau a tek man kisa a hih manin thu khat in luang khawm theilo hi. Thu khat a luang khawm ding zong ut masa lo uhhi.\nA hih leh bang thu tawh ki thutuak in, thu khat in luang khawm nawn mawk ding. Dotna hoih khat hi. Mihing khempeuh pen leitung ci le sa tawh a hih manin kibatna a tam zaw om hi. Mi khempeuh in an leh tui lo tawh nungta theilo hi. Tenna ding inn le lo ki samtek hi. Mi khempeuh in ci na thei in a tawpna ah sih thei tek hi. A mimal in khat le khat duh kibanglo, deih kibanglo hi ta se mah leh mi khempeuh in ci le sa mah tawh kithuah hi cih bel nialna ding om lohi. Vantung pan ni sa leh guah tui pen mi khempeuh in a kibangin ngah kim tek hi hang. I kibatna tampite tawh kisai in vai thupi i tuahkhak ciangin tua thute pansan in kithu tuah ding thupi hi.\nTua bang hina pi, minam bup vai leh tangpi tawh kisai thute ah mi pawlkhat (ki thutuah ding a gengen mite pen tak in) mipi kipawlnate vaihawmna sangin mimal leh pawltuam sat nuam hamtang ki om se mawk hi. Zogam leh Zomite in vai thupi tak a tuak khat ciangin mi tawh kithu dot utlo in, a mau pawl/bawng khat in sem tuam nuam sese hi. Zogam huhna ding vai, Zomite panpihna ding khat om leh minam bup huam zaw deuh a kipawlna om kimlai, tua kipawlna te nasepna ah kihel sangin a mau pawl in tuamsep sese ut uhhi. (Tua banga sepna hangin tua bang huhna ding a vaihawm kipawlnate a ell gige a hihna uh thei kha lo mawk uhhi).\nMinam leh gam a ding nasep hi ven, haksatna thuak mite huhna ding thu ah i huh theihna pan in mapang tek hi leng hoih zaw lo maw,na ci kha ngel ding hi. Tua zong a khialhna om tuanlo tawh kibang mah hi. Huh loh sangin sum pek khat, pek nih tawh huhna pen hoih zaw mah hi. A hih hangin tua bangin nasep a semte tawh kipawl khawm lel in huhna pia leng hoih zaw pek lai ding hi. Tua vai a ding a mapanna a nei kipawlna a om nak leh kipawlna dang min or mimal min tawh va kipiak sese kul nawn se hiam?\nMinam khat i ki thutuahna or kithu tuahlohna pen vai thupi a hong tun ciang bek in ki mu thei hi. ( Hong it taktak te pen haksat hun ciang bek in kitel thei pan hi.) Haksat hun na ngawn a, kithu tuaklo minam i hih lai manin minam sungah kithu tuah ding pen kammal tawh kigen bek mah hi lai phot hi. Haksat hun a kithu tuaklo mite pen nopsakna, hauhsakna hun ah ki-elna le hazatna tawh kidim ding a hih manin thu khat in luang khawm zo nailo ding hi.\n( Zogam ah khua hun siatna hangin tui tamlua a Zomite haksatna huhna don zia tung tawn pan ka muhzia a hihi.)\nPrevious: Biakna le Ngeina ~ Rev. En Khan Hau\nNext: A tapa laisimding deihsakluat manin temta tawh dawtlumkha\nKumthak sungah Topa’ deih nuntak kalsuan pihding thu (10)\nChristian Hymn te’ tangthu: A Thu Zaza Nuam Ing


url: =Yangon Hlaingthaya ah naungek asuakcil akipaai khat anungtalai in kimu ~ ZD :: ZOMI DAILY\nYangon Hlaingthaya ah naungek asuakcil akipaai khat anungtalai in kimu ~ ZD\nposted on 25 March 2017 at 11:31 pm Lomkholna: Myanmar, News, Sawltak, Yangon\nMyanmar, Yangon Hlaingthaya Township sungah naupang asuakcil akipaai khat anungtalai in kimu cih Eleven News pan kiza hi. Tua naupangngek pen asuakcil alaigui zong kitanglo in omdeldal lai a, akipaihna ah zusa in bet in, tho leh miksi te’nzong petgawp kici hi.\nTuni Saturday (Mar 25) zingsang 4am hunpawl in naungek kapkap khat kiza ahih manin aki etkhiat ciangin Takhin Phoelahkyi lamzing 4 leh 5 kikal aom dailenbuk khat ii adumtung kiatlak panin aki mukhia ahihi.\nTua naupangngek pen Plastic khattawh kituam in akipaai hi a, zusa, tho leh mitsi te’nzong limpehkhit tuak mahmah hi ci’n amukhia masa Ko Myint Zaw in genkhia hi.\nZingsangtung innvengteng in anhuan in akibuaitek laitak, naungek kapkap khat kiza ci’n innveng sungteng kigensawn kawikawi hi. Tuaciangin Ko Myint Zaw in azonkhiat ciangin dailenbuk tungah amukhia ahihi.\nAma genna ah avengte’n datmei hongdet uh a, naungek pen ka laksawm laitak inzong zusa in napetliang cihi. Zusa hawlkhia in puanten tawh tuun in ka lakhia cihi.\nNaungekno pen pasal hi a, silehnai tawh kidimcip in alaigui zong kitan nailo hi.\nTua naungek pen vengsung hausa te kiangah ki ap in, tuapan in khuasung zato ah kipuak cih kiza hi.\nVengsung hausa asem U Win Aung kicipa in agenna ah naungek asuakcil khat kimu ci’n phone tawh hongki zasak cihi. Naungek pen nungtalai in, vengsung Nurse siamah tetawh zato ah kipuak cihi.\nRelated: Yangon, Tamwe ah naungek suakcil akipaai khat ahing in kimu ~ ZD\nNaungek pen it huai ahih manin akemnuam zong omtuak. Akemzoding omleh naungek adingin lungmuanhuai dinghi ci’n genkhia hi. Nungdeuh mahmah inzong Yangon Tamwe ah naungek khat asuakcil akipaai khat omngei hi. ZD Sawltak #zomidaily\nPrevious: Hong Kong Shopping Mall sung aom Escalator khat lehtaigawp in mi 18 liam ~ ZD\nNext: Christian Hymn te’ tangthu: Thumaan Ning


url: =Australia, Adelaide ah Zomi naupangno khat mawtaw in taihlum :: ZOMI DAILY\nAustralia, Adelaide ah Zomi naupangno khat mawtaw in taihlum\nposted on 28 June 2018 at 1:31 pm Lomkholna: Australia, News, Sawltak, Zomi\nAustralia, Adelaide khuapisung ateeng kumkhat valdeuhbek aphapan naupangno khat mawtaw in taihlum cih 9News pan kiza hi. Tua naupangno pen amin Khup Sien Khai (Khaipi) akici khat hi a, amau innzang ah mawtaw in ataihlumkha ahihi.\nNaupangno Khaipi pen a it huai mahmah laitak hi in, kumkhat leh khathum (15 month) bek aphapan pasalno khat ahihi.\nAthu akigenna ah zanni nitaklam in hih naupangno te innah ameltheihte mawtaw tawh hawh uh a, mawtaw anunkinsak laitak in inntekte naupangno pen ataihlumkha cimawk hi.\nZanni nitaklam 5:30pm hunpawl in Parafield Gardens vengsung aom innkhat ah thupiang hi a, inntekte kiangah ahawh lengna te’n naupangno ataihkhak ciangin amanlang in Emergency Services te kisampah hi. Ahi zongin Khaipi ii anuntakna pen ki honman nawnlo in sihsansuak hi.\nJoseph Lianzaw akici inntekte meltheih khatin agenkhiatna ah hihbangdan tuahsiatna pen kakhansung in kamuhcilna hi a, ka lauthawng mahmah hi ci’n genkhia hi.\nKhaipi pen inntek te ii ata neupenpen hi a, ama tungah sanggam numei 3 zong nei uhhi. Tapasal khatbekbek aneihsunsun uh hi in, kamsiatna tawh lengna te ii mawtaw in agawikha citciat ahihi.\nKhaipi te innkuan pen Australia gamsung atunzawhzong sawtnai hetlo uhhi. Abeisa kum 2 hunlai in nuntak khuasakzia anuamzawding lunggulhna tawh Malaysia panin Australia atung uh ahihi.\nKhaipi agawikha mawtaw pen Holden Sedan mawtaw namte hi a, tua mawtaw pen Lancaster Aveneu Driveway tungah kikhawlsak in kumpi thunei Detectives te’n tua mawtaw leh tuahsiatna munteng hoihtak Photo zaih, Evidence kaikhawm in sitcianna nei uhhi.\nNaupangno mawtaw tawh ataihkha pen inntek te ii meltheih khatmah hi in, kum 49 aphakhin Salisbury sungah ateeng pasalkhat kici a, ataihkhapa ii aminpen ki pulakkhialo hi.\nMore: Australia, Adelaide ah Zomi khat mawtaw tuahsia in hongnusia (Mangpi, kum 42)\nZanni buaina apianhun akipan zanthapai in Police honkhat leh Major Crash Investigators te’n bangci bangin tuahsiatna piangtheihiam ci’n hoihtak kancianna neipah ngeingai uh cih kiza hi.\nKhaipi hong nutsiatna hangin a innkuanpih te ihlainatpih mahmah hi. Sawltak #zomidaily\nPrevious: Sihkohna: Capt. Kai Khen Thang (Phaipi beh, Laaitui) in hongnusia\nNext: Malaysia UNHCR zumpi ah Chin State galtai te’n lungphona neiding\nFinland or Pilna nak ~ Am Lian Pau\nZomi State leh Chin State huangkeek koizaw sawmding? ~ J. Thang Lian Pau\nMalaysia UNHCR Representative leh Kipawlna Makaite kimuh khopna\nVitamin E nekna hangin Ciltang Cancer ki ngahthei


url: =Lawmta te kihona - Zomi Community Network - Your Network\nLawmta te kihona\nPosted by Tg. Thangno on February 9, 2013 at 1:32am in Zomi & Zogam\nLawmta nih Khualpu a kici khat leh Mangno a kici khat a mailam nuntaakzia ding ki kumkum.\nKhualpu: Lawm Mangno tualeh, nang mailam nuntaakna ding bang sem leteh na lunggulh pen a?\nMangno: Ka lawmte pawlkhat gamdang tungsa om a hih teh huhna ki ngenhenla, mehteh-mehgah ki lim ciin mahmah leh hoihin umveng aw. Cidamna zong tawh kituak sa zaw mai veng aw.\nMangno: Tua leh Khualpu nang e bangci ngaihsutna na nei?\nKhualpu: Ka ngaihsutsut teh nang i lokhawh ding bel ngaihsun zo kengin, pawlpi kemsia khat ki suak leh nasep gimluat omkei di vehaw.. Lai Siangtho sang khat kikah henla, Diploma khat kila photphot leh cihkhat ngaihsun veng aw..\n+Khualpu Lai Siangtho sang hongkah, hongman ta Diploma hongngah. Pawlpi khat hongphut takpi. Mangno i a lawm Cinpi a kici khat zong Khualpu' pawlpi sung ah hong ki-ap. Tua leh, nikhat Mangno leh Cinpi hong kimu in thukikumkum.\nCinpi: Lawm Mangno aw, kopawlpi ah hong kikhawmve, noppeuhmah hiven. Ahihhang' nopkasak lohna khat omvehaw.\nMangno: Bang a hia?\nCinpi: Ka siapa un khasim in khabeiteh sawm-ah-khat hongsiik pahpah, tua mahmah nopsa kei lua ing.\nMangno: aw.. himah lo dia, pia kei le teh sumngah lo ding, a khasum ding omlo ding hiven.\nCinpi: Tua leh Sawm-ah-khat pen pawlpikeem siapa/nu a maw?\nMangno: Hilo, Pasian a, Pasian in nangmah thupha hongpiak na tungtawn a amah(Pasian) na khenkhiat kik, Pasian' tung ah na lungdam kohna.\nCinpi: Tua leh Pasian' a, ci-a banghang a ka siapa in piakloh phamawh a hong siik a hia?\nMangno: Tua bel nang' hongnget man a napiak a hihleh Pasian' muhna ah Pasian tung ah a pia na hi kei-a na pawlpi siapa sum tawh a huh na hi lel hi.\nNa siapa in tuamah a deihman a pawlpi a phuan hiven, a nasep hiven. A sangkah kipat ding lai a, a ngiimna zong Lai Siangthosang kah in diploma khat ngah in pawlpi khat kiphuanleh hoihding hiveh aw, mah ci a sang a kahhiven.


url: =Johan 18 | Siantongluan\nJesuh in tu-a bangin thu a nget khit ciangin a nungzuite tawh Kidron lui kantanin a pai hi. Tua lai-ah huan khat om a, tua huan sungah a nungzuite tawh a lut hi.\nJesuh leh a nungzuite tua munah pai zelzel uh ahih manin Jesuh a lehhek Judas in zong tua mun a thei hi.\nTua ahih manin Judas zong, siampi liante leh Farisi mite in a sawl galkap honkhat leh biakinncing palik pawlkhat tawh hiam tawi-in lalcin leh meilah de-in tua huanah a hong pai uh hi.\nJesuh in zong ama tungah a piangding thu khempeuh theikhin ahih manin hong paikhia-in amaute kiangah, "Kua zong na hi uh hiam?" ci-in a dong hi.\nAmaute in, "Nazareth khuami Jesuh a zong ka hi uh hi," a ci hi. Jesuh a lehhek Judas zong tua mihonte tawh hong dingkhawm hi.\nJesuh in, "Keimah ka hi hi," a cih ciangin amaute nungkinin a puk uh hi.\nJesuh in, "Kua zong na hi uh hiam?" ci-in a dotkik ciangin amaute in, "Nazareth khuami Jesuh a zong ka hi uh hi," a ci leuleu uh hi.\nTua ciangin Jesuh in, "Keimah ka hi hi, ci-in ka hong gen khinzo hi. Kei hong zong na hih uh leh hih adangte khah lel un," a ci hi.\nHih bang a cihna pen, "Kei na hong piaksate khat zong ka kisamsak kei hi," ci-in a thugenna a tunna ding ahi hi.\nSimon Peter in namsau kuah ahih manin a namsau dokin siampi lianpenpa silapa a sat leh a taklam bil a satkhia hi. Tua silapa min Malkhus ahi hi.\nTua ciangin Jesuh in Peter kiangah, "Na namsau a paii-ah siat in. Ka Pa in thuakdingin a hong piak thu thuaklo ding ka hi hiam?" a ci hi.\nTua ahih manin galkapte leh a bute leh Jew mi palikte in Jesuh manin hen uh a,\ntua kumin siampi lianpen a sem Kaiafas sungpa Annas kiangah a paipih masa uh hi.\nMihonte tangin mi khat a sihding kilawm zaw hi, ci-in Jerusalem khua-a Jew mi uliante kiangah thu a genpa Kaiafas ahi hi.\nSimon Peter leh a nungzui dang khat in zong Jesuh a zui uh hi. Hih a nungzui dang khatpa leh siampi lianpenpa kithei uh ahih manin siampi lianpenpa inntual dongah Jesuh tawh a lutkhawm hi.\nAhi zongin Peter ahih leh kong pualamah a khawl hi. Tua ahih manin siampi lianpenpa tawh a kithei nungzui dang khatpa zong va pai kikin kongcing numei a hopih khit ciangin Peter zong a tumpih hi.\nKongcing numei in Peter kiangah, "Hih mipa nungzuite khat hilo na hi hiam?" a cih leh, "Ka hi kei hi," ci-in a dawng hi.\nKhua dam mahmah ahih manin nasemte leh palikte in meihol cih a, tua mei awi-in a kiimah ding uh ahih manin Peter zong va pai-in mei awi-in amaute tawh a dingkhawm hi.\nSiampi lianpenpa Annas in Jesuh kiangah ama nungzuite thu leh a thuhilhna tawh kisai thu a dong hi.\nJesuh in, "Mi khempeuh theihin thu ka gen tawntung hi. Jew mihonpi a kikhopna innte leh Biakinn sungah thu ka hilh a, thu ka sim genna om ngeilo hi.\nTua ahih manin bang hangin kei kiangah hong dong se na hi hiam? Ka thugen a za mite kiangah dong lecin ka genteng amaute in hong genthei ding uh hi," ci-in a dawng hi.\nHih bangin Jesuh a pau ciangin biakinncing palikte khat in Jesuh beng a, "Bang hangin hih bangin siampi lianpenpa tungah kampau ngam na hi hiam?" a ci hi.\nAhi zongin Jesuh in, "A manloin kampau khial ka hih leh ka khialhna hong lak in. Ka thugen a man ahih manin bang hangin hong beng zenzen na hi hiam?" ci-in a dawng hi.\nTua ciangin Annas in Jesuh a kikhihsa mahin siampi lianpenpa Kaiafas kiangah a puak hi.\nTua bangin mei awi-in Simon Peter a din laitakin a kiima om midangte in, "Nang, hua mipa nungzuite khat hilo na hi hiam?" a cih uh leh Peter in, "Ka hi kei hi," ci-in a nial leuleu hi.\nTua ciangin siampi lianpenpa nasem, Peter in a bil a sat khiatsakpa behte khat in, "Huan sungah amah tawh na omkhawm lai-un hong mu hilo ka hi hiam?" a cih ciangin,\nPeter in nialkik leuleu a, tua khit phetin ak a khuang hi.\nTua ciangin Kaiafas inn panin gam ukpa Pilat omna kumpi inn-ah Jesuh a paipih uh hi. Tua hun pen zingsang tung ahi hi. Jew mite ahih leh Paisan Pawi annekna sungah kihel nuam uh ahih manin biakna vai-in a siang a suahtheihna dingun kumpi inn huang sungah lutlo uh hi.\nTua ahih manin amaute kiangah Pilat hong pusuakin, "Hih mipa na mawhsakna uh bang ahi hiam?" ci-in a dot ciangin\namaute in, "Hih mipa a gamtat a sialo hi leh nang kiangah ka hong paipih kei ding uh hi," ci-in a dawng uh hi.\nTua ciangin Pilat in, "Jerusalem khua-a om no Jew mi uliante mah in paikhiatpih un la, nomau Thukham tawh kizui-in ama tungah thu khen un," ci-in a gen ciangin Jew mite in ama kiangah, "Kote in mi thahtheihna ding thu ka nei kei uh hi," ci-in a dawng uh hi.\n(Jesuh in ama sihna dingzia a gensa thu a tuntheihna dingin hih bangin a piang ahi hi.)\nTua ciangin kumpi huang sungah Pilat ciahkik a, Jesuh samin, "Nang Jew mite kumpi na hi hiam?" ci-in a dot leh\nJesuh in, "Nang lungsimah a piangtawm hong dong na hi hiam, tua ahih kei leh midangte in keima thu hong gen ahi hiam?" ci-in a dawng hi.\nPilat in, "Kei, Jew mi hong sa na hi hiam? Na Jew mipihte leh na siampi liante un kei kiangah nang hong ap uh hi. Bang gamta khial na hi hiam?" a ci hi.\nTua ciangin Jesuh in, "Keima ukna pen hih leitung gam hilo hi. Keima ukna hih leitung gam hi leh Jerusalem khua-a Jew mi uliante khutsungah hong kipiak lohna dingin ka nungzuite in a do ding uh hi. Tua ahih manin keima ukna pen hih leitung tawh kizomlo hi," a ci hi.\nTua ciangin Pilat in, "Tua ahih leh nang kumpi hilo na hi hiam?" a cih leh Jesuh in, "Kumpi hi, nangmah in na hong ci hi. Hih thuman a genkhia dingin mi hong suakin leitungah a hong pai ka hi hi. Hih thuman tawh a kizom mi peuhmah in keima thugen hong zui uh hi," a cih ciangin\nPilat in, "Thuman na cih bang ahi hiam?" ci-in a dong hi.\nTua ahih manin na Paisan Pawi hun uh ciangin note-a dingin mi khat ka khahkhiat a ngeina ahih manin note-a dingin hih Jew kumpipa hong khahkhia leng na ut uh hiam?" ci-in a dot ciangin,\namaute awng gawpin, "Hih mipa khah kei in! Barabbas hong khah in!" ci-in a dawng uh hi. (Barabbas pen mi suamin thongkia khat ahi hi.)